“Malinaw na Liwanag” sa Biblia Hale sa Kagurangguranging Libreriya sa Rusya\nAn Torrengbantayan—Pag-aadalan na Edisyon | Hulyo 15, 2005\nBASAHON SA Albanian Aleman Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Czech Danish Dutch English Español Estonian Ewe Ga Griego Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Norwegian Papiamento (Curaçao) Polish Portuguese Pranses Rarotongan Romanian Samoan Sesotho (Lesotho) Setswana Shona Silozi Sinhala Slovak Slovenian Sranantongo Swahili Tagalog Thai Tsonga Turkish Ukrainian Urdu Vietnamese\nDUWANG intelektuwal an naghahanap nin suanoy na mga manuskrito kan Biblia. Magkasuway sindang nagbaklay sa mga desierto asin naghanap sa mga kueba, monasteryo, asin suanoy na mga erokan sa mga ampas. Pakalihis nin mga taon, nagkatagboan sinda sa kagurangguranging pampublikong libreriya sa Rusya, kun saen manonompongan an nagkapira sa pinakainteresanteng mga diskobremiento sa Biblia na naaraman kan kinaban kasuarin pa man. Siisay an mga lalaking ini? Paano nangyari na sa kahurihurihi napasa Rusya an mahalagang mga koleksion na nadiskobre ninda?\nSuanoy na mga Manuskrito—Mga Paradepensa kan Tataramon nin Dios\nTanganing mamidbid an saro sa duwang intelektuwal na ini, kaipuhan na magbalik kita sa kapinonan kan ika-19 siglo kan marikas na naglalakop sa Europa an sarong intelektuwal na rebolusyon. Panahon iyan nin progreso sa siensia asin nagibo sa kultura, na nagpalakop nin mapagdudang punto de vista sa tradisyonal na mga paniniwala. Naghanap nin paagi an mas halangkaw na gradong mga kritiko na paluyahon an autoridad kan Biblia. Sa katunayan, ipinapahayag kan mga intelektuwal an mga pagduda manongod sa pagkamasasarigan kan mismong teksto sa Biblia.\nNamansayan kan nagkapirang sinserong paradepensa kan Biblia na an bagong mga paradepensa—siring kan dai pa nadidiskobreng suanoy na mga manuskrito kan Biblia—daing duda na masuportar sa integridad kan Tataramon nin Dios. Kun makukua an mga manuskrito na mas daan pa kisa kan mga natatada kan panahon na idto, iyan magigin silensiong patotoo sa kadalisayan kan teksto sa Biblia, minsan ngani haloy nang ginigibo an paorootrong mga pagprobar na raoton o biribidon an mensahe kaiyan. Puedeng ibuyagyag man kan siring na mga manuskrito an nagkapirang salang pagkatradusir na nakalaog sa teksto kaiyan.\nLuminakop na daing kontrol sa Alemania an nagkapira sa pinakamainit na mga debate manongod sa pagkamasasarigan kan Biblia. Duman binayaan nin sarong hoben na propesor an saiyang komportableng akademikong buhay tanganing magbiahe na magiya sa saiya sa saro kan pinakadakulang diskobremiento sa Biblia sa gabos na panahon. An ngaran nia Konstantin von Tischendorf, sarong intelektuwal sa Biblia na an pagsayuma sa mas halangkaw na gradong pagkritika nagbunga nin lataw na kapangganahan sa pagdepensa sa pagkamasasarigan kan teksto sa Biblia. An saiyang primerong pagbiahe sa kaawagan nin Sinai kan 1844 nagkaigwa nin dai mapaniwalaan na kapangganahan. An dai tuyong pagsalimbad sa sarong basurahan sa monasteryo naghayag nin sarong suanoy na kopya kan Septuaginta, o Griegong traduksion kan Hebreong Kasuratan—an pinakadaan na kopyang nadiskobre kasuarin man!\nNaggagayagaya nin labi-labi, nahimo ni Tischendorf na makua an 43 na kabtang kaini. Minsan ngani kombensido sia na ini igwa pa nin ibang kabtang, kapidaso sana an nakua nia kan magbalik sia liwat kan 1853. Haen an ibang kabtang kaini? Huling naubosan na sia nin pondo, naghagad si Tischendorf nin pinansial na suporta sa sarong mayaman na isponsor, asin nagdesisyon sia na maghale giraray sa saiyang dagang tinuboan tanganing hanapon an suanoy na mga manuskrito. Pero bago magpasiring sa misyon na ini, makikimaherak sia sa zar kan Rusya.\nNagkainteres an Zar\nTibaad inisip-isip na marhay ni Tischendorf kun paano sia, sarong Protestanteng intelektuwal, aakoon sa Rusya, sarong dakulang nasyon na nagsusuportar sa relihion nin Ortodokso nin Rusya. Marahay sana ta an Rusya luminaog sa sarong paborableng peryodo nin pagbabago asin reporma. An pagdodoon sa edukasyon nagbunga kan pagkaestablisar kan Imperial Library sa St. Petersburg kan 1795 ni Emperatris Caterina II (na midbid man sa apod na Caterina na Dakula). Bilang an kaenot-enoteng pampublikong libreriya sa Rusya, kadakol iyan nin imprentadong impormasyon na bukas para sa minilyon.\nIrinukyaw bilang saro sa pinaka de kalidad na libreriya sa Europa, an The Imperial Library igwa man nin sarong disbentaha. Singkuentang taon pagkatapos na maestablisar iyan, an libreriya igwa sana nin anom na manuskritong Hebreo. Dai napapanigoan kaiyan an nagkokosog na interes kan Rusya sa pag-adal kan mga lenguahe asin traduksion kan Biblia. Nagpadara si Caterina II nin mga intelektuwal sa mga unibersidad sa Europa tanganing mag-adal nin Hebreo. Pagkabalik kan mga intelektuwal, nagkaigwa nin mga kurso sa Hebreo sa mayor na mga seminaryo nin Ortodokso sa Rusya, asin sa kaenot-enote, an mga intelektuwal na Ruso nagpoon na itradusir nin eksakto an Biblia hale sa suanoy na Hebreo pasiring sa Ruso. Alagad kulang sinda sa pondo asin may pagtumang pa ngani hale sa konserbatibong mga namomoon sa iglesia. Mapoon pa sana an tunay na kaliwanagan para sa mga naghahanap nin kaaraman sa Biblia.\nNasabotan tolos kan zar, na si Alejandro II, an kahalagahan kan misyon ni Tischendorf asin nagtao sia nin pinansial na suporta. Sa ibong kan “pag-imon asin panatikong pagtumang” kan nagkapira, nagbalik si Tischendorf hale sa saiyang misyon sa Sinai dara an ibang kabtang kan kopya kan Septuaginta. * Kan huri inapod na Kodise Sinaitico, saro pa man giraray iyan sa pinakadaan na manuskrito kan Biblia na nag-eeksister pa. Sa St. Petersburg, naghumari si Tischendorf sa istaran kan zar, an Imperial Winter Palace. Nagproponer sia na suportaran kan zar an “saro sa pinakadakulang proyekto sa pag-analisar asin pag-adal kan Biblia”—sarong ipinublikar na edisyon kan bagong manompongan na manuskrito, na kan huri ibinugtak sa The Imperial Library. Tolos na tuminogot an zar, asin an ogmahon na si Tischendorf nagsurat kan huri: “Itinao nin Dios sa satong panahon . . . an Bibliang Sinaitico, tanganing magin lubos asin malinaw na liwanag sa sato kun ano an totoong isinurat sa Tataramon nin Dios, asin tanganing tabangan kitang idepensa an katotoohan paagi sa pagpatunay sa pagigin masasarigan kaiyan.”\nMahalagang Koleksion nin mga Manuskrito kan Biblia Hale sa Crimea\nNasambitan sa enotan an saro pang intelektuwal na naghahanap nin mahalagang koleksion nin mga manuskrito kan Biblia. Siisay sia? Nagkapirang taon bago magbalik si Tischendorf sa Rusya, an The Imperial Library nakaresibi nin sarong proposisyon na masakit na marhay paniwalaan kaya nakua an interes kan zar asin nagin dahelan tanganing mag-arabot an mga intelektuwal sa Rusya hale sa bilog na Europa. Haros dai sinda makatubod sa naheling ninda. Nasa atubangan ninda an dakolon na koleksion nin manuskrito asin iba pang materyales. Makangangalas an kabilangan kaiyan na 2,412, kaiba an 975 manuskrito asin balumbon. Kaiba digdi an 45 manuskrito kan Biblia na pinetsahan na bago pa kan ikasampulong siglo. Minsan ngani garo baga masakit paniwalaan iyan, an gabos na manuskritong ini haros solo sanang kinolekta nin sarong lalaki na an ngaran Abraham Firkovich, sarong Karaitistang intelektuwal na labing 70 anyos na kan panahon na idto! Alagad sairisay an mga Karaitista? *\nNagkainteres na marhay an zar sa hapot na ini. Pinahiwas kan Rusya an mga linderos kaiyan tanganing masakop an teritoryo na dating sakop kan ibang nasyon. Nagpangyari ini na magkaigwa nin bagong mga grupong etniko sa imperyo. An magayon na rehion nin Crimea, sa baybayon kan Dagat na Itom, iniistaran nin mga tawo na garo baga mga Judio alagad may mga kostumbreng sa Turko asin nagtataram nin sarong lenguahe na kaagid kan Tatar. Sinasabi kan mga Karaitistang ini na gikan sinda sa mga Judio na nadistiero sa Babilonya pagkatapos na malaglag an Jerusalem kan 607 B.C.E. Minsan siring, bakong arog kan rabinikong mga Judio, habo ninda kan Talmud asin idinodoon an pagbasa kan Kasuratan. Gustong-gustong ipresentar sa zar kan mga Karaitista sa Crimea an ebidensia kan saindang kalaenan sa rabinikong mga Judio, na paagi kaiyan nagigin laen sinda sa mga ini. Paagi sa pagpresentar kan suanoy na mga manuskrito na sadiri kan mga Karaitista, naglalaom sinda na mapapatunayan na sinda hale sa linya kan mga Judio na nag-imigrar sa Crimea pagkatapos kan pagkadistiero sa Babilonya.\nKan ponan ni Firkovich an saiyang paghanap sa suanoy na mga rekord asin manuskrito, nagpoon sia sa mga istaran sa mga ampas sa Crimea duman sa Chufut-Kale. Dakol na henerasyon nin mga Karaitista an nag-istar asin nagsamba sa saradit na harong na ini na gibo sa mga gapo na inukit sa mga ampas. Nungkang rinaot kan mga Karaitista an daan nang mga kopya kan Kasuratan kun saen minalataw an ngaran nin Dios, an Jehova, huli ta ibinibilang ninda na kalapastanganan kun gigibohon ninda iyan. An mga manuskrito maingat na ibinugtak sa sarong sadit na bodega na inaapod genizah, na nangangahulogan “tagoan na lugar” sa Hebreo. Huling an mga Karaitista may hararom na paggalang sa ngaran nin Dios, bihirang mahiro an siring na mga pergamino.\nHuling dai nadesganar sa alpog na natipon sa pag-agi nin dakol na siglo, maingat na siniyasat ni Firkovich an mga namumugtakan kan mga genizah. Sa saro, nanompongan nia an bantog na manuskrito kan 916 C.E. Inaapod na Kodise nin Petersburg kan Huring mga Propeta, saro iyan sa pinakadaan na mga kopya kan Hebreong Kasuratan na nag-eeksister pa.\nNahimo ni Firkovich na makatipon nin kadakol na manuskrito, asin kan 1859 nagdesisyon sia na ialok an saiyang kadakol na koleksion sa The Imperial Library. Kan 1862, si Alejandro II nagtabang na mabakal an koleksion na iyan para sa libreriya sa dakulaon na kantidad kan panahon na idto na 125,000 na ruble. Kan panahon na iyan, an bilog na badget kan libreriya kulang pa ngani sa 10,000 na ruble kada taon! Kaiba sa nabakal na ini an bantog na Kodise nin Leningrad (B 19A). An petsa kaiyan kaidto pang 1008 asin iyan an pinakadaan na kompletong kopya kan Hebreong Kasuratan sa kinaban. Nagkomento an sarong intelektuwal na iyan na “gayod an sasarong pinakaimportanteng manuskrito kan Biblia, huli ta pinatunayan kaiyan an pagigin tama kan teksto sa pinakamodernong kritikong mga edisyon kan Hebreong Biblia.” (Helingon an kaibang kahon.) Kan taon man sanang idto, 1862, ipinublikar an Kodise Sinaitico ni Tischendorf, na inaklamar sa bilog na kinaban.\nEspirituwal na Kaliwanagan sa Presenteng mga Panahon\nYaon sa libreriya na midbid ngonyan na The National Library of Russia an saro sa pinakadakol na koleksion nin suanoy na mga manuskrito sa kinaban. * Tanganing ipabanaag an kasaysayan nin Rusya, an ngaran kan libreriya binago nin pitong beses durante kan nag-aging duwang siglo. An sarong midbid na marhay na ngaran kaiyan iyo an The State Saltykov-Shchedrin Public Library. Minsan ngani nadanyaran an libreriya kan grabeng kariribokan kan ika-20 siglo, an mga manuskrito kaiyan nagdanay na kompleto sa nag-aging duwang guerra mundial asin kan salikopon an Leningrad. Paano kita nakikinabang sa siring na mga manuskrito?\nAn suanoy na mga manuskrito an masasarigan na basehan kan dakol na traduksion kan Biblia sa presenteng mga panahon. Pinapangyari kaiyan na an sinserong mga naghahanap nin katotoohan magkaigwa nin malinaw na bersion kan Banal na Kasuratan. An mga kodise na Sinaitico sagkod Leningrad nagtao nin mahalagang kontribusyon sa New World Translation of the Holy Scriptures, na ipinublikar kan Mga Saksi ni Jehova asin ilinuwas nin kompleto kan 1961. Halimbawa, an Biblia Hebraica Stuttgartensia asin an Biblia Hebraica ni Kittel, na ginamit kan Komite sa Pagtradusir kan Bibliang Bagong Kinaban, basado sa Kodise nin Leningrad asin ginagamit an Tetragrammaton, o ngaran nin Dios, nin 6,828 beses sa orihinal na teksto kaiyan.\nMedyo pipira sanang parabasa kan Biblia an nakakaaram kan utang na boot ninda sa toninong na libreriya sa St. Petersburg asin sa mga manuskrito kaiyan, na an nagkapira yaon pa an dating ngaran kan siudad, an Leningrad. Pero, may pinakadakulang utang na boot kita sa Autor kan Biblia, si Jehova, na nagtatao nin espirituwal na liwanag. Kun siring, an salmista nakimaherak sa saiya: “Sugoan an saimong liwanag asin an saimong katotoohan. An mga ini logod gumiya sa sako.”—Salmo 43:3.\n^ par. 11 Dinara man nia an sarong kompletong kopya kan Kristianong Griegong Kasuratan na an petsa kaidto pang ikaapat na siglo C.E.\n^ par. 13 Para sa dugang na impormasyon manongod sa mga Karaitista, helingon an artikulong “An mga Karaitista Asin an Saindang Paghanap sa Katotoohan,” sa isyu kan An Torrengbantayan na Hulyo 15, 1995.\n^ par. 19 An kadaklan kan Kodise Sinaitico ipinabakal sa Museo Britano. Mga kapidaso na sana an natada sa The National Library of Russia.\nAN NGARAN NIN DIOS MIDBID ASIN GINAGAMIT\nSa saiyang kadonongan, sinegurado ni Jehova na an saiyang Tataramon, an Biblia, naingatan sagkod sa presenteng mga panahon. Naingatan iyan dahelan sa kahigosan kan mga eskriba sa bilog na nag-aging mga panahon. An pinakamaingat sa mga ini iyo an mga Masorete, an propesyonal na mga eskribang Hebreo na ginibo iyan poon kan ikaanom sagkod ikasampulong siglo C.E. An suanoy na Hebreo isinusurat na mayo nin mga bokales. Sa pag-agi nin panahon, nadugangan kaini an peligrong mawara an tamang pronunsiasyon kan salidahan nin Aramaiko an Hebreo. Nakagibo an mga Masorete nin sarong sistema nin mga marka nin bokales na idinagdag sa mga teksto sa Biblia tanganing magin tanda kan tamang pagpronunsiar kan Hebreong mga tataramon.\nMakahulogan nanggad, an Masoretikong mga marka nin bokales sa Kodise nin Leningrad nagpangyari na mapronunsiar an Tetragrammaton—an apat na Hebreong konsonante na minakompuesto kan ngaran nin Dios—na Yehwah’, Yehwih’, asin Yeho·wah’. An “Jehova” an pinakamidbid ngonyan na pronunsiasyon kan ngaran na iyan. An ngaran nin Dios sarong buhay, pamilyar na termino sa mga kagsurat kan Biblia asin sa iba pa kan suanoy na mga panahon. Ngonyan, an ngaran nin Dios midbid asin ginagamit nin minilyon na nagrerekonoser na ‘si Jehova sana an Kaharohalangkawe sa bilog na daga.’—Salmo 83:18.\nKuarto nin mga manuskrito sa The National Library\n[Ritrato sa pahina 11]\nSi Emperatris Caterina II\n[Mga Ritrato sa pahina 11]\nSi Konstantin von Tischendorf (sa tahaw) asin Alejandro II, zar kan Rusya\nSi Abraham Firkovich\nAn duwang retrato: National Library of Russia, St. Petersburg\n[Picture Credit Lines sa pahina 11]\nCaterina II: National Library of Russia, St. Petersburg; Alejandro II: Hale sa librong Spamers Illustrierte Weltgeschichte, Leipzig, 1898\nI-share I-share “Malinaw na Liwanag” sa Biblia Hale sa Kagurangguranging Libreriya sa Rusya\nTotoong mga Katokdoan—Saen Nindo Manonompongan Iyan?\nTotoong mga Katokdoan na Nakakapaogma sa Dios\nDaing Agom Asin Kontento sa Paglilingkod ki Jehova\n“An Espada ni Jehova Asin ni Gedeon!”\n“An Alisto an Isip Ineestudyaran an Saiyang mga Lakad”\n“Padagos na Patunayan Kun Ano Man Nanggad Kamo”\nKamo daw Maimbod sa Gabos na Bagay?\nText Mga opsiyon sa pag-download AN TORRENGBANTAYAN—PAG-AADALAN NA EDISYON Hulyo 15, 2005\nI-share I-share AN TORRENGBANTAYAN—PAG-AADALAN NA EDISYON Hulyo 15, 2005\nAN TORRENGBANTAYAN—PAG-AADALAN NA EDISYON Hulyo 15, 2005


(1934-07-11) 11 Hulyo 1934 (edad 87)\nSergio Galeotti (1966-1985; his death)\nCFDA International Award in 1983\n- Knight Grand Cross of the Order of Merit of the Italian Republic (2021)\n- Officer of the Order of the Legion of Honour of the French Republic (2008)\nSi Giorgio Armani namundag kan ika-11 Hulyo 1934) sarong Italyanong paradisenyo nin moda. Enot na nakua niya an kasikatan kan siya nagtrabaho para ki Cerruti dangan dakul pang iba, kaiba na diyan si Allegri, Bagutta asin Hilton. Siya an nagbilog kan saiyang kompanya, si Armani, kan 1975, na sa huri nagin musika, isport asin mga magarbong hotel. Kan 2001 si Armani binisto na pinakamapwersang paradisenyo nin Italyanong ginikanan, asin tinawan nin kredito an pagpapayunir sa moda nin red-carpet. Kan 2010, binuksan niya an Armani Hotel sa Burj Khalifa, an pinakahalangkaw na edipisyo kan kinaban. Siya man an pinakamayaman na persona na hayag sa LGBT sa kinaban. Sa kinaban nin moda, siya naimpluwensya sa mga sikat na kapangaranan nin tatak. Segun ki Bloomberg Billionares Index, si Armani igwa nin kinakarkulong net worth na US$9.53 bilyones, kan 2021.\n1 Posibleng pamana sa Armenia\nPosibleng pamana sa Armenia[baguhon | baguhon an source]\nAn pagkakaagid sa bakong-Italyanong na lahi ni Armani nagluluwas sa media. Nagsurat si Fashionizle.com kan 2014 na an ama ni Armani na si Ugo Armani gikan sa Armenia sagkod Italyanong ginikanan. An Forbes Women Russia nagsurat kan 2017 na an mga magurang ni Armani nakadulag sa Armen Genocide sa Turkey, na ibinareta man kan Armenian media. An sarong artikulo na ipinublikar sa The Face nagsabi kan enot manongod sa impluwensia kan pamanang Armenio ni Armani sa saiyang koleksyon, na inotro kan magasin pakalihis nin sarong bulan kan Oktubre 2021.\nGiorgio Armini kan 2009\nGiorgio Armini, kan Setyembre 1997]]\nGiorgio Armani Honor at Walk of Style, Beverly Hills]]\nKinua sa "https://bcl.wikipedia.org/w/index.php?title=Giorgio_Armani&oldid=225237"\nHuring binago an pahinang ini kaitong 5 Enero 2022, alas 09:53.


An eternal na seguridad tinotokdo kan Biblia?\nHapot: An eternal na seguridad tinotokdo kan Biblia?\nSimbag: Pag nabisto kan sarong tawo si Kristo bilang saiyang Paraligtas, siya dinadara sa relasyon sa Dios na guminagarantiya kan saiyang eternal na seguridad. Sa Judas 24 sinasabi, “Ngunyan, sa saiya na makakaingat saindo sa pagkasingkog, asin makakadara saindo sa atubang kan saiyang kamurawayan na dai nin kaninan sa labilabing kaogmahan.” An kapangyarihan kan Dios iyo an maingat sa paratobod sa pakasingkog. Nakadepende sa saiya, bakong sa satuya, an pagpresentar sato sa saiyang kamurawayan. An satuyang eternal na seguridad resulta kan pagiingat satuya kan Dios, bakong kita an nagiingat kan satuyang kaligtasan.\nPrinoklamar kang Kagurangnan na si Hesu-Kristo, “Asin ako nagtatao sainda nin buhay na dai nin katapusan; asin sinda dai nanggad mapapahamak, asin dai nin siisay man na makakaagaw sainda sa sakong kamot. An sakong Ama na nagtao sainda sa sako, iyo an dakula sa gabos, asin dai nin siisay man na makakaagaw sainda sa kamot nin sakong Ama” (Juan 10:28-29). Parehong an Ama asin si Hesu-Kristo an nagkakapot sato. Siisay an pwedeng makaagaw satuya sa kamot kan Ama asin kan Aki?\nSinasabi sa Efeso 4:30 na an mga paratubod “natandaan manongod sa aldaw nin pagtubos.” Kun an mga paratubod mayo nin eternal na seguridad, an pagtanda bakong manongod sa aldaw kan pagtubos, kundi manongod sana sa aldaw kan pagkakasala, pagtalikod sa Dios, asin sa dai pagtubod. Sinasabi pa sa Juan 3:15-16 na siisay man an magtubod ki Hesu-Kristo magkakaigwa nin “buhay na daing katapusan.” Kun an tawo tinugaan nin buhay na daing katapusan, alagad binawi yan saiya, bako yan na “eternal.” Kun an eternal na seguridad bakong totoo, an tuga kan Biblia na buhay na daing katapusan dai nin katotoohan.\nAn pinakamakapangyarihan na argumento kan eternal na seguridad yaon sa Roma 8:38-39, “Huli ta ako minatubod, na minsan an kagadanan, ni an buhay, ni an angel, ni an mga principado, ni an mga uya na, ni an mga madatong pa, ni an mga kapangyarihan, ni an kalangkawan, ni an kararoman, ni an ano man na linalang, dai makakapabulag sato sa pagkamoot nin Dios, na yaon ki Kristo-Hesus na satong Kagurangnan.” An satuyang eternal na seguridad nakabase sa pagkamoot kan Dios sa saiyang mga tinubos. An satuyang eternal na seguridad binakal ni Kristo, itinuga kan Ama, asin tinandaan kan Espiritu Santo.


Marcos 15 | Bibliya Online | New World Translation\nBASAHON SA Afrikaans Albanian Aleman American Sign Language Amharic Arabic Argentinean Sign Language Armenian Australian Sign Language Austrian Sign Language Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Belize Kriol Bengali Bicol Bislama Bolivian Sign Language Brazilian Sign Language British Sign Language Bulgarian Cambodian Catalan Cebuano Changana (Mozambique) Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Dangme Danish Drehu Dutch Dutch Sign Language Ecuadorian Sign Language Efik English Español Estonian Ewe Fijian Filipino Sign Language Finnish Ga Georgian German Sign Language Ghanaian Sign Language Greek Sign Language Griego Guarani Guatemalan Sign Language Gujarati Gun Haitian Creole Hapon Hebreo Hiligaynon Hindi Hiri Motu Honduras Sign Language Hungarian Hungarian Sign Language Icelandic Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Sign Language Italiano Jamaican Sign Language Japanese Sign Language Javanese Kabiye Kannada Karen (S'gaw) Kazakh Kenyan Sign Language Kikamba Kikaonde Kikongo Kikuyu Kiluba Kinyarwanda Kirghiz Kiribati Kirundi Kisi Kongo Korean Sign Language Koreano Krio Kwangali Kwanyama Laotian Latvian Lingala Lithuanian Luganda Lunda Luo Luvale Macedonian Macua Madagascar Sign Language Malagasy Malay Malayalam Malaysian Sign Language Maltese Marathi Marshallese Maya Mexican Sign Language Moore Mozambican Sign Language Myanmar Ndau Ndebele Ndebele (Zimbabwe) Nepali New Zealand Sign Language Nias Nicaraguan Sign Language Nigerian Sign Language Norwegian Nyaneka Nzema Oromo Ossetian Otetela Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Polish Polish Sign Language Ponapean Portuguese Portuguese (Portugal) Portuguese Sign Language Pranses Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Romanian Ruso Russian Sign Language Salvadoran Sign Language Samoan Sango Sateré-Mawé Sena Sepedi Sepulana Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovak Sign Language Slovenian Slovenian Sign Language Solomon Islands Pidgin South African Sign Language Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tiv Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzotzil Ukrainian Umbundu Urdu Uruguayan Sign Language Uzbek Uzbek (Roman) Venda Venezuelan Sign Language Vietnamese Wallisian Waray-Waray Xavante Xhosa Yoruba Zambian Sign Language Zapotec (Isthmus) Zimbabwe Sign Language Zulu\nSi Jesus sa atubangan ni Pilato (1-15)\nTinuya-tuya sa publiko (16-20)\nIpinako sa sarong harigi sa Golgota (21-32)\nAn pagkagadan ni Jesus (33-41)\nPaglubong ki Jesus (42-47)\n15 Kan maagahon na, an mga panginot na saserdote kaiba an kamagurangan asin an mga eskriba, sa katunayan, an bilog na Sanhedrin, insigidang nagkaigwa nin kumperensiya, asin ginapos ninda si Jesus saka dinara ninda siya asin itinao ki Pilato. 2 Kaya hinapot siya ni Pilato: “Ika an Hadi kan mga Judio?” Bilang simbag sinabi niya: “Ika na mismo an nagsabi.” 3 Alagad dakul na bagay an pig-aakusar sa saiya kan mga panginot na saserdote. 4 Hinapot giraray siya ni Pilato, na nagsasabi: “Dai ka lamang nin isisimbag? Hilinga kun gurano kadakul kan pig-aakusar ninda laban sa saimo.” 5 Alagad dai na nagsimbag si Jesus, kaya nagngalas si Pilato. 6 Pag kapiyestahan nin paskuwa, kinatudan niyang palibrehon an sarong preso na hinahagad kan mga tawo. 7 Kan panahon na iyan, an lalaking si Barabbas nakapreso kaiba kan mga rebelde sa gobyerno, na sa pagrebelde ninda nanggadan sinda. 8 Kaya nagrani an mga tawo asin pinunan nindang hagadon ki Pilato an kinatudan kaining gibuhon para sa sainda. 9 Nagsimbag siya sa sainda, na sinasabi: “Gusto nindong palibrehon ko an Hadi kan mga Judio?” 10 Aram kaya ni Pilato na dahil sa pagkauri kaya itinao siya sa saiya kan mga panginot na saserdote. 11 Alagad sinutsutan kan mga panginot na saserdote an mga tawo na hagadon sa saiya na si Barabbas na sana an palibrehon. 12 Sa giraray, bilang simbag sinabi ni Pilato sa sainda: “Ano ngunyan an gigibuhon ko sa saro na inaapod nindo na Hadi kan mga Judio?” 13 Nagkurahaw giraray sinda: “Ibitay siya sa harigi!”* 14 Alagad sinabi ni Pilato sa sainda: “Taano? Anong maraot na bagay an ginibo niya?” Pero lalo pa sindang nagkurahaw: “Ibitay siya sa harigi!”* 15 Sa siring, huling gusto ni Pilato na mapauyunan an mga tawo, pinalibre niya si Barabbas; asin pagkatapos na ipalatigo si Jesus, itinao niya ini tanganing padusahan nin kagadanan sa harigi. 16 Dinara siya ngunyan kan mga suldados duman sa patyo, na nasa laog kan residensiya kan gobernador, asin tiniripon ninda an bilog na tropa nin mga suldados. 17 Asin sinulutan ninda siya nin badong purpura* saka nagsalapid sinda nin korona na gibo sa matunok na mga tanom asin isinulot iyan sa saiya; 18 asin nagpuon sindang magsabi sa saiya: “Pag-umawon, ika na Hadi kan mga Judio!” 19 Siring man, pinupukpok ninda siya nin tambo* sa payo asin linulutaban siya, asin nagluhod sinda saka nagduko sa saiya. 20 Kan huri, pagkatapos ninda siyang tuya-tuyaon, hinali ninda sa saiya an badong purpura asin isinulot sa saiya an pang-ibabaw na mga bado niya. Asin dinara ninda siya sa luwas tanganing ipako siya sa harigi. 21 Siring man, pinuwersa ninda an sarong nag-aagi hali sa baryo, si Simon na taga Cirene, na pasanon an hariging pasakitan* ni Jesus. Si Simon iyo an ama ni Alejandro asin Rufo. 22 Kaya dinara ninda siya sa lugar na inaapod na Golgota, na an buot sabihon, “Lugar nin Bungo.” 23 Duman pinurbaran nindang tawan siya nin arak na may drogang mira,* alagad dai niya ininom iyan. 24 Asin ipinako ninda siya sa harigi saka pinagparte-parte ninda an saiyang pang-ibabaw na mga bado. Pinaagi ninda ini sa burunutan tanganing maaraman kun arin an mapapaduman sa kada saro. 25 Ikatulong oras* na kaidto kan ipako ninda siya sa harigi. 26 Asin isinurat an akusasyon na ini laban sa saiya: “An Hadi kan mga Judio.” 27 Apuwera diyan, duwang tulisan an ibinitay sa mga harigi sa kataid niya, saro sa tuo niya asin saro sa wala. 28 *—— 29 Asin an mga nag-aaragi nagtataram sa saiya na may pang-iinsulto, na nagpipiriling-piling asin nagsasarabi: “Ah! Ika na magaba kan templo asin matindog kaiyan sa laog nin tulong aldaw, 30 iligtas mo an sadiri mo paagi sa pagbaba diyan sa hariging pasakitan.”* 31 Kapareho man kaiyan, an mga panginot na saserdote kaiba an mga eskriba nagtutuya-tuya sa saiya, na sinasabi: “An iba ilinigtas niya; an sadiri niya dai niya kayang iligtas! 32 Bumaba ngunyan sa hariging pasakitan* an Cristo, an Hadi nin Israel, tanganing mahiling ta asin magturubod kita.” Pati an mga nasa harigi sa kataid niya tinutuya-tuya siya. 33 Kan ikaanom na oras* na, nagdiklom sa bilog na daga sagkod sa ikasiyam na oras.* 34 Asin kan ikasiyam na oras, nagkurahaw nin makusog si Jesus: “Eli, Eli, lama sabachthani?” na nangangahulugan, “Diyos ko, Diyos ko, ta’daw ta pinabayaan mo ako?” 35 Asin kan madangog iyan kan nagkapira sa mga nakatindog sa harani, nagpuon sindang magsabi: “Hilinga! Inaapod niya si Elias.” 36 Dangan may saro na nagdalagan, nagbuntog nin espongha sa maalsom na arak, ilinaag iyan sa sarong tambo, asin itinao iyan sa saiya tanganing inumon, na sinasabi: “Pabayai siya! Hilingon ta kun baga mag-abot si Elias tanganing ibaba siya.” 37 Alagad nagkurahaw nin makusog si Jesus dangan nautsan. 38 Asin an kurtina kan santuwaryo nabanga puon sa itaas sagkod sa ibaba. 39 Ngunyan, sarong opisyal nin hukbo an nakatindog duman asin nahihiling niya si Jesus. Kan mahiling niya na nautsan ini sa arog kaining kamugtakan, sinabi niya: “Siguradong an tawong ini an Aki nin Diyos.” 40 Igwa man nin mga babayi na nagmamasid sa huruharayo, na sa sainda kabilang si Maria Magdalena saka si Maria na ina ni Santiago na Mas Hoben* asin ni Joses, saka si Salome, 41 na nag-iiba sa saiya asin nagtatabang sa saiya kan yaon siya sa Galilea. Yaon man an dakul na iba pang babayi na nag-iriba sa saiya pasiring sa Jerusalem. 42 Ngunyan huling hapon nang marhay, asin huling Pag-andam* kaidto, an buot sabihon, an aldaw bago an Sabbath, 43 nag-abot si Jose na taga Arimatea, sarong iginagalang na miyembro kan Konseho,* na siya man mismo naghahalat kan Kahadian nin Diyos. Nagkusog-buot siyang magduman ki Pilato asin hinagad niya an hawak ni Jesus. 44 Alagad gustong maaraman ni Pilato kun baga gadan na si Jesus, kaya inapod niya an opisyal nin hukbo asin hinapot ini. 45 Kan masiyerto niyang gadan na si Jesus, itinao niya an hawak ki Jose. 46 Pagkabakal niya nin marahay na klaseng telang lino asin pagkababa niya kan hawak ni Jesus, pinatos niya siya kan telang lino asin ilinaag siya sa lulubngan* na tinuki sa gapo; dangan pinaligid niya an sarong gapo pasiring sa entrada kan lulubngan. 47 Alagad si Maria Magdalena asin si Maria na ina ni Joses padagos na naghihiling sa lugar na pinagbugtakan sa saiya.\n^ O “Padusahan siya nin kagadanan sa harigi!”\n^ Sa Ingles, purple.\n^ O “gaho.”\n^ Hilingon an “Hariging pasakitan” sa Glosaryo.\n^ An buot sabihon, mga alas nuwebe nin aga.\n^ Hilingon an nota sa Mateo 17:21.\n^ An buot sabihon, mga alas dose nin udto.\n^ O “Mas Sadit.”\n^ O “Sanhedrin.”\n^ O “lulubngan na girumduman.”


Ano an Kristyano?\nHapot: Ano an Kristyano?\nSimbag: An diksyunaryo nagtao nin kahulugan kan pagiging Kristyano na arog kaini “an tawo na nagsasabing siya nagtutubod ki Hesus bilang Kristo o sa relihiyon base sa katukduan ni Hesus.” Mantang ini magayon na kapinunan, arog kan sinasabi kan dakol na diksyunaryo, ini kulang kun hihilingon ta talaga an katotoohan na sinasabi sa Biblia kun ano talaga an buot sabihon kan pagiging Kristyano. An tataramon na “Kristyano” tulong beses na ginamit sa Lumang Tipan (Mga Gibo 11:26; 26:28; 1 Pedro 4:16). Sa Antioch enot na inapod na Kristyano an mga parasunod ni Hesu-Kristo (Mga Gibo 11:26) huli ta an saindang mga gawi, gibo, asin mga tataramun iyo arog kan ki Kristo. An literal na buot sabihun kan tataramon na “Kristyano” iyo ini, “kaibahan sa grupo ni Kristo” o “parasunod ni Kristo.”\nSa bakong magayon na pangyayari, nawara an dakulang importansya kan tataramon na “Kristyano” asin ginagamit na sana ini kan ibang tawong relihiyoso saka igwang halangkaw na moralidad pero pwedeng dae man talaga sinda tunay na parasunod ni Hesu-Kristo. Kadakol na tawo an dae man talaga totoong nagtutubod asin nagtitiwala ki Hesu-Kristo pero kinokonsidera an saindang mga sadiri na Kristyano huli sana ta sinda nag sisirimba asin sinda naka iristar sa sarong “Kristyanong” nasyon. Pero ang pag simba, an pag serbe sa mga mas ti-os, o an pagigin marhay na tawo dae yan nangangahulugan na Kristyano ka na. An pag duman mo sa simbahan dae buot sabihon kayan na Kristyano ka na, pareho yan kan pag duman mo sa garahe, dae buot sabihon kayan na awto ka na man. An pagigin myembro kan simbahan, an pirming pag attender sa mga pagtitipon asin an pag suporta sa mga trabaho kan simbahan dae nangangahulugan na saro ka nang Kristyano.\nAn Biblia nagtutukdo na dae kita magigin ka ako-ako sa atubangan ni Kristo huli lamang sa mga marhay na bagay na satuyang ginigibo. Sa Tito 3:5 sinasabi, “Kita ilinigtas Niya bakong huli sa satuyang marhay na gibo, kundi huli sa saiyang pagka herak. Kita ilinigtas niya sa paagi kan pag hugas sa pagkamundag na bago asin sa pagkabakli huli kan Espiritu Santo.” An Kristyano sarong tawo na nilalang na bago kan Dios (Juan 3:3; Juan 3:7; 1 Pedro1:27) nagtutubod asin nagtitiwala ki Hesu-Kristo. Sinasabi sa Efeso 2:8 na “…huli sa biyaya kamo naligtas, sa paagi nin pagtobod – asin ini bakong hale sa saindong mga sadiri, ini regalo kan Dios.”\nAn totoong Kristyano sarong tawo na nagtutubod asin natitiwala sa persona asin ginibo ni Hesu-Kristo, kaibahan an kagadanan niya sa krus bilang bayad sa kasalan asin sa pagkabuhay liwat sa pan tolong aldaw. Sinasabi sa Juan 1:12 na, “sa gabos na nag ako sa iya, sa gabos na nagtubod sa saiyang pangaran, tinawanan niya nin karapatan na maging aki nin Dios.” An tanda kan totoong Kristyano iyo an pagkamoot sa iba asin pag sunod sa tataramon nin Dios (1 Juan 2:4, 10). An totoong Kristyano tunay na aki nin Dios, parte kan pamilya nin Dios, asin tinawanan nin bagong buhay ki Hesu-Kristo.


GoWikipedia - Linog\nAn linog saróng pangyayári na resulta kan biglâ na pagsulwák kan nasáray na enerhiya sa irárom kan dagâ asín iní nagdadará nin seismikong alon. An siring na pagalon-alon kan dagâ minadará nin pagkarápak kan mga edipisyo sa mahíwas na lugar asín pagkawarâ kan buhay nin dakól na tawo. An pansukol sa kusóg kan linog iyó an seismometro. Sa eskala kan Richter, an magnitud na 3 o pababà pa, daí pa naririsá, alágad an magnitud na 7 minamate na gayo. An intensidad kan pagyogyóg sinusúkol man sa eskalang Mercalli.\nPinaghugot gikan sa "https://bcl.wikipedia.org/w/index.php?title=Linog&oldid=143477"


GENESIS 1, Marahay na Bareta Biblia (BPV) | The Bible App\nBybel TaleCentral Bikol\n1Sa kapinonan, kan lalangon nin Dios an kalangitan asin an daga, 2an kinaban mayo nin ano man na porma saka laog. An nag-aalimbukay na kadagatan na minatahob kaini napapatos nin kadikloman asin an espiritu nin Dios#2 espiritu nin Dios; o kapangyarihan nin Dios; o sarong doros hale sa Dios; o sarong makangalas na doros. naghihiro sa ibabaw kan katubigan. 3Nagboot an Dios, “Magkaigwa nin liwanag,” asin nagkaigwa nin liwanag. 4Nahiling nin Dios na marahay an liwanag. Isinuhay niya an liwanag sa kadikloman 5dangan inapod niyang “Aldaw” an liwanag, asin an kadikloman inapod niyang “Banggi.” Nagkahapon dangan nagkaaga: an enot na aldaw.\n26Dangan nagtaram an Dios, “Ngunyan gibohon ta an katawohan sa satong ladawan; gibohon ta sindang arog sato. Magkakaigwa sinda nin kapangyarihan sa mga sira, sa mga gamgam, asin sa gabos na hayop, manso man o lalaw,#26 Sa sarong daan na traduksyon hayop, manso man o lalaw; sa Hebreyo mansong mga hayop asin an bilog na daga. dakula man o sadit.” 27Kaya linalang nin Dios an katawohan siring sa saiyang ladawan; linalang niya sindang lalaki asin babae. 28Benendisyonan niya sinda dangan tinaraman, “Magmabinunga asin magdakul kamo; panoon nindo an bilog na kinaban asin pamahalaan iyan. Magkaigwa kamo nin kapangyarihan sa mga sira, sa mga gamgam asin sa gabos na hayop. 29Itinatao ko saindo an gabos na klase nin tinanom na nagtatao nin banhi asin nin mga kahoy na nagtatao nin bunga; iyan an saindong magigin pagkakan. 30Sa gabos na hayop asin gamgam, itinatao ko an mga doot saka an mga madahon na tinanom, bilang pagkakan.” Nangyari ini. 31Nahiling nin Dios na an gabos niyang ginibo orog karahay. Nag-aga dangan naghapon—iyo idto an ikaanom na aldaw.\nVind meer uit oorMarahay na Bareta Biblia


Home / Camarines Sur / Lupi / News / Detachment kan CAFGU sa Lupi, sinurongan kan NPA\nDetachment kan CAFGU sa Lupi, sinurongan kan NPA\nBicol Standard Newspaper Tuesday, March 13, 2018 Camarines Sur, Lupi, News\nLUPI, CSUR (Bicol Standard) –Nairido an duwang miembros kan Civilian Armed Forces Geographical Units (CAFGU) na nakadistino sa Barangay Casay digdi kan surungan sinda kan mga miembros kan New People’s Army (NPA).\nSinabi sa report ni Col. Paul Regencia, spokesperson kan 9th Infantry Division kan Philippine Army na linaog kan mga rebelde an territory kan mga CAFGU sa nasambit na barangay, na haloy nang pig coconsiderar na controlado kan mga tawohan kan gobierno.\nPig confirmar kan Army na nakipagbadilan man an mga CAFGU na naglawig nin pirang minutos, kaya nag atras an mga NPA.\nNagsabi ni Regencia na an duwang miembros kan CAFGU nagsapo nin mga menor man sanang lugad sa saindang lawas.\nAn pangaran kan mga victima iyo sinda CAA Ramos asin CAA Dele Pena.\nPareyo sindang pigbubulong ngonian.\nDetachment kan CAFGU sa Lupi, sinurongan kan NPA Reviewed by Bicol Standard Newspaper on Tuesday, March 13, 2018 Rating: 5


An Ayala Corporation an kagrugaring kan AC Education, na may kagsadiri ngonian kan University of Nueva Caceres sa Ciudad nin Naga. Sa irarom kan kasunduan an IPEOPLE na an magiging opisyal na titulo kan gabos na eskuelan na kabali sa “merger”. An “merger” naging epektibo poon kan May 2, 2019.\nAn transakyon na ini nag abot sa cantidad na P15 bilyon. An mga detalyes kan kasunduan na ini an pigsaysay sa sarong surat ni Fred Ayala sa bilog na komunidad kan UNC. Si Ayala an dating presidente kan UNC asin sa presente siyang Vice Chairman kan Board of Trustees.


Home / Bicol / Bicol News / Masbate / News / 2 banwaan sa Masbate, mainit an ralaban\n2 banwaan sa Masbate, mainit an ralaban\nBicol Standard Newspaper Saturday, May 12, 2018 Bicol, Bicol News, Masbate, News\nMASBATE CITY – Nagpahayag kasuodma an Regional Special Operations Task Group sa Masbate na makuri an ralaban kan mga politico digdi, orog na sa duwang banwaan na igwa nin mga minahan.\nSegun ki P/Supt. Frande Echaluce, an parataram kan RSOTG digdi, mansay na maray an mainit na ralaban kan mga lokal na opisyal sa Aroroy asin San Fernando, an duwa sa mga banwaan na mayaman sa bulawan.\nBase sa report, ngonian pa sanang election sa barangay, an mga darakulang politico na gustong magkandidato sa duwang banwaan an nagpoon nang magpakusog kan saindang fuerza, sa paagui kan pag suporta nin mga kandidato sa barangay, na iyo an pwede nindang makatabang sa 2019 election.\nNin huli kan siring na sitwasyon, nakabantay na entero an mga tawohan kan Commission on Elections (Comelec) asin an mga pulis, para maibitaran an pagkaigwa nin madugong comprontasyon.\nPig lalaoman kan mga awtoridad na magiging mainit an ralaban, kaya nagtaltag sinda nin dugang na fuerza na mamantinir kan seguridad kan mga tawo, nin huli kan pirilian.\n2 banwaan sa Masbate, mainit an ralaban Reviewed by Bicol Standard Newspaper on Saturday, May 12, 2018 Rating: 5


Lider estudiante diskuntento sa 90 dias na suspension vs school administrator\nNagkaigwa nin mga trauma si mga estudiantes bakong maninigo tawan sana siya nin noventa diyas na suspension envez tama asin samuyang pigsusuportaran an recomendasyon kan Department of Education (DepEd) sa Bikol na mag-indefinite leave of absence an administrador kan Bicol Central Academy (BCA) sa Libmanan, Camarines Sur.\nKulang an noventa diyas alagad arog kaini an naging desisyon kan Board of Trustees kan escuelahan na madaling mamaniobra kan pigrereclamong si Administrador Alexander James Jaucian asin dapat irespeto an recomendasyon kan DepEd.\nIni an reaksyon ni dating City Youth Councilor Al Florence Albo kan Ciudad nin Naga asin estudiante kan A.B. Political Science sa Ateneo de Naga University contra sa naginibong pagsurolo kan administrador sa mga gamit nin mga estudiante kan Senior High School kan BCA na kinababalihan nin laptop, cellular phone, cuarta, mga notebook, libro asin iba pang personal na kagamitan na yaon sa laog kan saindang pigsurolong mga backpacks.\n‘’Pagkadismaya an salang gibo ni Jaucian asin elihido pang vocal na nagrerepresentar kan segundo distrito kan Camarines Sur, mayo siyang deretso na suroloon an mga gamit nin estudiantes asin insulto pa ini mantang bako man siya an nagfundar o naggastos envez an mga pobreng magurang kan estudiantes, kun gustong disiplinahon an mga menor de edad na estudiantes dapat si tamang castigo asin pinaapod si mga magurang.’’\nSa mga jovenes na parejo ko dapat irespeto ta an paratukdo asin maprotehiran man an satong deretso, sabi pa.\n‘’As a youth leader we are disappointed sana nag-isip pa an school administrator asin dai nadara sa kaangotan niya sagcod na puede pa ngani siyang kasohan kriminal’’\nSa suhay man na reaksyon kan saro pang lider estudiante, sinabi ni Mar Ampongan kan Jovenes Anakbayan Camarines Sur na ‘’Tinututulan po naming ang ganitong aksyon ng DepEd. An pagbigay po ng indefinite leave of absence ki Jaucian ay isang porma ng impunity. Kailangang panagutin siya sa nagawa niyang violation sa student democratic rights ng BCA’’.\nKan nakaaging semana an DepEd Bikol sa pamamayo ni Regional Director Gilbert Sadsad pinangenotan an sarong dialogue kan mga nagrereclamong magurang asin kan mismong school administrator Jaucian na nag-ako kan saiyang salang gibo sagcod na naghagad nin despensa.\n‘’I’m very sorry, I’m very sorry, sabi ni Jaucian sa atubangan kan mga magurang asin nagpapangako na babayadan si mga pigsurolong kagamitan kan estudiantes. An ibang magurang tugot na sa areglo alagad si iba nagsabi na pacil an paghagad nin despensa an problema ninda na trauma an saindang menor de edad na estudiantes.\nPig-osipon ni Jaucian an nangyari kan Agosto 17 na nagtao siyang instruksyon sa senior high school students na dai na magdara nin backpacks huli ta masulot sinda nin business attire sa aldaw na iyan para sa Tatsumake Day alagad kadakli sa mga estudiante dai pa preparado\nIni si naging causa kan maanggot an opisyal kan escuelahan sagcod na pinatiripon si mga backpacks asin sinurolo.\nNagrecomendar an DepEd Bikol enot dapat bayaran si mga sinurolong gamit, asin ika-duwa si Grade eleven dapat sinda gabos ipasa-irarum sa stress debriefing na makua sinda nin Guidance Councilor hali sa Camarines Sur nganing darahon sa BCA.\nAfuera pa kaini, mas magabat pang recomendasyon an ipapadara ni Sadsad sa saindang opisina central dapat mag-indefinite leave of absence si Jaucian nganing dai na muna maheling kan mga apektadong estudiantes asin hahagadon na bawion an permit para sa senior high school alagad maagi man giraray sa due process simbagon niya an recomendasyon kun tano ta dai dapat i-revoke an sinambit na permit.\nKun paboran ini kan DepEd central office an BCA dai na matatawan nin Government’s Assistance to Students and Teachers in Private Education (GASTPE) o an Senior High School voucher program.\nBase sa record kan DepEd Bikol an BCA saro sa mga recipeyente nin escuelahan sa Camarines Sur na may halangkaw na allocation hali sa gobierno na nagcacantidad nin P5,96,000 para sa SHS voucher program para sa school year 2017-18.


Sinasabi sa Mga Gibo 13:38, “Kaya maaraman nindo, mga tugang, na huli sa lalaking ini ipinag babalangibog saindo an kapatawadan nin mga kasalan.”\nAno an kapatawadan asin tano ta kaipuhan ko ini?\nAn tataramon na “patawad” buot sabihun linigun, halion, paraon an pagkaka utang. Pag may nasalaan kita, hinahagad ta an saindang pagpapatawad ta nganing an naraot na relasyon maibalik. Dae kita nagpapatawad huli ta an sarong tao angay na patawadon. Mayo ni si isay man an angay nin kapatawadan. An pagpapatawad sarong akto nin pagkamoot, pagkaherak asin biyaya. An kapatawadan sarong desisyon na dae mag balon-balon nin ano man tumang sa ibang tawo, ano man an ginibo ninda saimo.\nAn Biblia nag sasabi na gabos kita nangangaipuhan nin kapatawadan hale sa Kagurangnan. Gabus kita nagkomiter nin kasalan. Sinasabi sa Parahulit 7:20, “Totoong gayong mayo nin tawong banal sa daga, na nag gigibo nin marahay asin dae mayo magkasala sagkod.” Sa 1 Juan 1:8, “Kun kita nagsasabi na kita dae nin kasalan, kita nagdadaya sa sato man sana, asin an katotohanan dai nasa sato.” Gabos na kasalan akto nin pag rebelde tumang sa Dios (Mga Salmo 51:4). Bilang resulta, kaipuhan tang marhay an kapatawadan kan Dios. Kun an satuyang mga kasalan dae mapatawad, kita daeng kasagkudan na ma suprer kan padusa kan satong mga kasalan (Mateo 25:46; Juan 3:36).\nKapatawadan – Pano mapapasako?\nSalamat na sana, an Dios mamomoton asin maheherakon – gusto niya kitang mapatawad kan satong mga kasalan! An 2 Pedro 3:9 nagsasabi, “An Kagurangnan matinios manongod saindo, na dae nagmamawot na an siisay man mapahamak, kundi na an gabos makaabot sa pagsolsol.” An Dios nag mamawot na kita mapatawad, kaya siya nag gibo nin paagi para sa satong kapatawadan.\nKagadanan sana an dapat na kapadusahan sa satong mga kasalan. An enot na parte kan Roma 6:23 nagsasabi, “Huli ta an bayad nin kasalan iyo an kagadanan...” Kagadanan an satuyang nakamtan huli kan satuyang kasalan. An Dios, sa saiyang perpektong plano, nagin tawo – Hesu-Kristo (Juan 1:1, 14). Si Hesus nagadan sa krus, dara an kapadusahan na dapat kita an mag suprer, tanganing saiya kita magin katanusan sa Dios.” Si Hesus nagadan sa krus, dara an kapadusahan na dapat kita an mag suprer! Bilang Dios, an kagadanan ni Hesus nag tao nin paagi nganing mapatawad an kasalan kan kinaban. Sa 1 Juan 2:2 pinoproklamar, “Asin siya iyo an kabayadan manongod kan satong mga kasalan; asin bako sanang manongod kan sato, kundi kan sa bilog na kinaban.” Si Hesus buminangon hale sa mga gadan, ipiniproklamar an saiyang kapangganahan tumang sa kasalan asin kagadanan (1 Corinto 15:1-28). Umawon an Dios, sa paagi kan kagadanan asin pagkabuhay liwat ni Hesu-Kristo, an ikaduwang parte kan Roma 6:23 igwa nin katotoohan, “...alagad an ugay nin Dios iyo an buhay na dae nin kasagkudan ki Kristo na satong Kagurangnan.”\nGusto mong mapatawad an saimong mga kasalan? Igwa kang pagmati na garu dae ka makahale sa saimong mga kasalan? Igwang kapatawadan kan saimong mga kasalan kung ika matubod ki Hesu-Kristo bilang saimong paraligtas. An Efeso 1:7 nagsasabi, “Na sasaiya igwa kita kan satong katubusan huli kan saiyang dugo, kan kapatawadan kan satong mga kalapasan, sono sa mga kayamanan kan saiyang biyaya.” Binayadan ni Hesus an satuyang mga pagkakasala tanganing kita magkamit nin kapatawadan. Kaipuhan mo lang na makemaherak sa Dios na patawadun ka sa paagi ni Hesus, magtubod na si Heus nagadan sa pagbayad kan saimong kasalan – asin papatawadun ka niya! Nakapalaman sa Juan 3:16-17 ining makangangalas na mensahe, “Huli ta an Dios namoot na gayo sa kinaban, na itinao niya an saiyang Aking Bogtong tanganing an siisay man na minatubod sa saiya dae mapahamak kundi magka igwa nin buhay na daeng kasagkudan. Huli ta an Dios dae nagsogo kan saiyang Aki sa kinaban na magsilot kan kinaban; kundi tanganing an kinaban ikaligtas huli saiya.”\nKapatawadan – madali lang baga talaga?\nIyo madali lang! Dae ka makakabakal nin kapatawadan hale sa Kagurangnan. Dae mo pwedeng bayadan an saimong kapatawadan hale sa Kagurangnan. Makakaako ka lng kaini, sa paagi nin pagtobod, sa paagi nin biyaya asin pagkaherak nin Dios. Kung gusto mong akuon si Hesu-Kristo bilang saimong Paraligtas asin magako nin kapatawadan hale sa Kagurangnan, uni an sarong pamibi. Rumdumon mo na dae ka maliligtas sa paagi kan pagpamibi mo kaini o iba pang mga pamibi. Sa pagtubod sana ki Kristo kita makamit nin kapatawadan sa kasalan. An pamibing ini saro sanang paagi na maipahiling mo sa Kaguranganan an pagtobod mo asin pagpasalamat mo sa saiya sa pagtao niya nin paagi na ika magkamit nin kapatawadan. “Kagurangnan, aram ko na ako nagkasala tumang sasaimo asin dapat sanang padusahan pero inako ni Hesu-Kristo an padusa na para sako tanganing sa paagi kan pagtobod ko saiya ako mapatawad. Ibinubugtak ko an sakuyang pagtiwala saimo para sa sakong kaligtasan. Salamat sa saimong makangangalas na biyaya asin pagkaherak – an regalo na buhay na daeng kasagkudan! Amen!”


NAGVIAJE SA MACAU, CHINA: Opisyales kan LGU Magarao nakahawas na sa cuarentena\nNakaluwas na sa katorce diyas na self quarantine an mga opisyales lokal kan Magarao, Camarines Sur sa pamamayo ninda Alcalde Philip Salvador A. Señar asin Bise Alcalde Randy Villaralbo asin 19 pang opisyales lokal asin kaibanan na familia matapos kan saindang tolong aldaw na viaje sa Macau, China alagad gabos negativo sa ano man na senyales asin sintomas sa pigtatakotan na 2019 novel coronavirus.\nKasoodmang Febrero 12 nakaluwas sinda sa katorce diyas na home quarantine na na pigmamando kan memorandum circular (MC) kan Department of Health numerado 2020-0034 na Interim Guidelines kan ahencia.\nPinapaheling ni Alcalde Señar sa reporter kan Bicol Mail an kopya kan Medical Certificate na pig-isyu kan MHO asin DOH na tapos na sinda sa 14 days home quarantine period asin negativo sa ano man na senyales asin sintomas sa nCov. (DPA)\nSa entrevista kan Bicol Mail ki Alcalde Señar mantang naglaog na sa saiyang opisina kasoodma pinaheling kaini an kopya kan Medical Certificate na pirmado ni Arlene Austria, public nurse kan LGU asin kan DOH na nagkumple sinda sa pigmamando kan MC kan ahencia bilang pagpaseguro sa delicadong virus na naghali sa Wuhan City, China boot sabihon negativo sinda sa ano sintomas kan 2019 nCov.\nPuon na mag-self quarantine sinda mayong pigkalintura asin pigsipon na nakua sa pagviaje asin huli kaini, buelta na sinda sa trabajo, sabi pa ni Señar.\nMandato kan Interim Guidelines na arin man na opisyales lokal na hali sa viaje sa mga nasyones na igwa nang nCov obligado sa home quarantine.\nPiglinaw ni Señar na sadiri nindang gastos an pagviaje bako hali sa fondo kan LGU mantang bulan pa nin Septiembre 2019 igwa na sindang mga ticket para sa saindang pagbakasyon na nagviaje puon kan Enero 26 sagcod nakabuelta sinda kan Enero 29.\nNagviaje sinda na mayo pang travel ban an gobierno alagad nagluwas an travel ban sa China kan Febrero 2.\nKabali sa kaibanan ninda iyo sinda Consejales Edmund Adren Billiones, Edmundo Bustamante, Santy Estepani, Antonio Rubio Jr. Carlos Sambo Bernadette Monet, SK Federation President Jesie Ricafuerte mantang an mga department head iyo sinda Municipal Treasurer Nancy Sambo, Budget Officer Maria Alsol, Municipal Social Welfare Officer Luz Buenaobra asin Local Civil Registrar Officer Leonor Lazala, si ibang empleados asin kaibanan sa familia dai naman nginaranan.\nNAGLUWAS SA SOCIAL MEDIA\nSinabi pa kan jefe ejecutivo kan Febrero 9, 2020 nagluwas sa mga text asin Social Media na igwang casong coronavirus na taga Magarao, Camarines Sur alagad an baretang ini fake news asin an banwaan nin Magarao CLEAR and UNAFFECTED kan 2019 novel coronavirus.\n‘’Totoong igwa na nagkapera na naghali sa Macau para sa sarong halipot na pagbabakasyon alagad samuyang sinunod asin inobserbahan tolos an Precautionary and Voluntary quarantine sa laog nin katorceng aldaw susog sa Algorithm kan Philippine Society for Microbiology and Infectious Diseases. An higot na pag-ekasamin kan mga taga DOH sa mga nanonongdan asin mayo lamang nahiling na sintomas o senyales kan coronavirus. Asin an self-quarantine na ini, natapos ngonian na aldaw Febrero 12.’’\nSinabi pa kan jefe ejecutivo na mayo siyang familia na nag-quarantine sa Pasacao, Camarines Sur.


Nagdeclara nin state of calamity an lokal na gobierno kan Ciudad nin Naga epekto kan african swine fever alagad sa duwa sanang itaas na barangay kan ciudad.\nAn barangay Pacol asin Cararayan iyo sana an declarado sa estado nin calamidad kasunod kan kahagadan ni Alcalde Nelson Legacion sa Sangguniang Panlungsod nganing magamit an fondo sa calamity fund na itatabang sa mga apektadong backyard hog raiser.\nSa sesyon regular kan SP kan Martes, Marso 3 sa paagi nin joint and collection motion inaprobaran an resolucion nganing kuanan nin fondo sa itataong ayuda kan City Hall sa mga may origan sa duwang barangay na kabali sa pupuhoon o gagaradanon na orig na yaon sa laog kan ‘’one kilometer radius’’.\nPigkakarkulo na maabot sa 700 na ataman na orig an pupuhoon base sa inisyal na bilang kan City Veterinarian na sakop kan ‘’one kilometer radius’’.\nBase sa resolucion an ciudad matao nin tabang finansyal na tres mil pesos sa bados na orig, dos mil pesos sa anayon asin on mil pesos para sa ugbon alagad limitado sana sa veinteng payo.\nIni afuera kan itataong cinco mil pesos hali sa Department of Agriculture (DA) na dai kabali sa saindang fondo an dugang na ayuda para sa ugbon na orig. Limitado man sa veinteng payo an babayadan kan ahencia sa cada hog raiser.\nSa press conference sa opisina ni Alcalde Nelson Legacion sinabi kan jefe ejecutivo pinaabot sa saiya ni DA regional director Rodel Tornilla kan Marso 1 na positivo si orig sa Zona 7 kan barangay Cararayan asin Zona 5 kan barangay Pacol na pigkuanan nin sample asin dinara sa laborartoryo kan Bureau of Animal and Industry sa Ciudad nin Quezon.\nKabali sa mga naging aksyon kan City Hall iyo an pag-implementar kan katorce diyas na locked down sa pagbuno nin orig sa slaughter house sa barangay del Rosario alagad dai kabali an damulag asin baka.\nNagpapasunod na kan checkpoint sa duwang barangay nganing mayong iluwas na buhay man o karning orig hali sa duwang barangay. (dpa)


Bikol, Quezon NPA nagsaro nang fuersa\nPili, Camarines Sur – Nagsarong fuersa na an rebeldeng New People’s Army (NPA) sa Bikol asin an provincia nin Quezon kun nalansar sinda nin operasyon sa rona mientras na nagkukulang na an saindang elementos.\nIni an pigbuyagyag kan 9th Infantry Division kan Philippine Army sa Bikol na may base sa Camp Elias Angeles, San Jose Pili, Camarines Sur huli ta nagluluya na an saindang movimiento asin kulang na nin suporta sa mga residentes kan barangay asin iba pang sektores.\nSi Col. Paul Regencia, jefe kan Civil Affairs Division nagsabi sa Bicol Mail na maabot na sana sa sangatos an miembros kan rebeldeng NPA kaya kaipuhan na ninda magkaigwa nin reinforcement sa mga operasyon.\nKadakli kan mga operasyon kan mga NPA yaon nalang digdi sa Bikol asin Quezon mantang ngonian na panahon nin pirilian naghihiro an fuersa nganing maka-implementar kan permit to campaign asin permit to win, sabi pa.\nSa kaparejong entrevista kan BM sa opisyal kan militar sa Bikol, sinabi kani na pabor sinda sa localized peace talk nganing taposon na an giera kan Filipino contra Filipino.\nAlagad nagtutubod an militar na mas marhay na magsuruko nalang sinda nganing taposon an armed conflict dai na kaipuhan an orolay pang katuninongan.\nKun marealisar an localized peace talk kaipuhan magkua muna sinda nin passes asin ibaba an saindang mga armas.\nNgonian na panahon nin pirilian, sinabi pa na saindang pigtatawan nin prioridad an pagtarabangan ninda kan Philippine National Police tanganing magkaigwa nin matuninong na midterm election sa Mayo 13.\nAlagad saindang pinatanidan an mga candidato na dai magbayad kan hinahagad na PTC asin PTW kan mga kalaban kan gobierno.


An Soberania nin Dios—An Isyu na Matapos sa Gabos na Inhustisya | Rumani\n“Igwa daw nin Inhustisya sa Dios?”\n1. Ano an puedeng magin epekto sa sato nin mga nangyayaring inhustisya?\nAN MAY edad nang babaeng balo natikas sa gabos niang nadamot na kuarta. An daing maginibong omboy inabandono nin inang daing puso. An sarong tawo nabilanggo huli sa krimen na dai man nia ginibo. Ano an reaksion nindo sa mga senaryong arog kaini? Tibaad nakariribok sa saindo an balang saro kaiyan, asin natural sana iyan. Kitang mga tawo may makosog na pakamate nin tama asin sala. Kun may ginigibong inhustisya, napipikar kitang marhay. Gusto niato na matawan nin kompensasyon an biktima asin mapadusahan an nagkasala. Kun ini dai nangyayari, tibaad isip-isipon niato: ‘Naheheling daw nin Dios an nangyayari? Taano ta dai sia minagibo nin aksion?’\n2. Ano an reaksion ni Habacuc sa inhustisya, asin taano ta dai sia sinagwe ni Jehova huli kaini?\n2 Sa bilog na kasaysayan, an fiel na mga lingkod ni Jehova naghapot man nin arog kaiyan. Halimbawa, an propetang si Habacuc namibi sa Dios: “Taano ta pinapagmamasid mo ako sa siring kateribleng inhustisya? Taano ta pinababayaan mong makalakop sa gabos na lugar an kadahasan, katampalasanan, krimen, asin karingisan?” (Habacuc 1:3, Contemporary English Version) Si Habacuc dai sinagwe ni Jehova huli sa saiyang prangkang hapot, ta Sia an nagbugtak sa tawo kan mismong ideya nin hustisya. Iyo, binendisyonan kita ni Jehova nin kadikit na sokol kan saiyang hararom na pakamate nin hustisya.\nIkinaoongis ni Jehova an Inhustisya\n3. Taano ta masasabi na mas namamansayan ni Jehova an inhustisya kisa sato?\n3 Si Jehova bakong buta sa inhustisya. Naheheling nia an nangyayari. Mapadapit sa kaaldawan ni Noe, sinasabi sa sato kan Biblia: “Naheling ni Jehova na an karatan nin tawo abunda na sa daga asin an gabos na tendensia kan mga kaisipan kan saiyang puso danay na maraot na sana.” (Genesis 6:5) Pensara an kahulogan kan mga tataramon na iyan. Sa parate, an pakarisa niato nin inhustisya basado sa pira sanang insidente na magsalang nabaretaan niato o personal na inatubang. Kabaliktaran, namamansayan ni Jehova an inhustisya sa bilog na globo. Naheheling nia iyan gabos! Labi pa dian, namamansayan nia an mga tendensia kan puso—an marigsok na kaisipan sa likod nin mga aktong daing hustisya.—Jeremias 17:10.\n4, 5. (a) Paano ipinaheheling kan Biblia na si Jehova may pagmakolog sa mga trinatar nin daing hustisya? (b) Paano si Jehova mismo naapektaran nin inhustisya?\n4 Alagad dai sana rinirisa ni Jehova an inhustisya. May pagmakolog man sia sa mga nabiktima kaiyan. Kan an saiyang banwaan pinagriringisan nin kalaban na mga nasyon, napurisaw si Jehova “sa saindang inagrangay huli sa mga nan-aapi sa sainda asin sa mga nanunuklang sa sainda.” (Hokom 2:18) Tibaad namasdan nindo na mientras na mas dakol na inhustisya an naheheling nin nagkapirang tawo, mas nawawara man an simpatiya ninda. Bakong siring si Jehova! Mga 6,000 na taon na niang naheheling an inhustisya sa kabilogan kaiyan, pero dai nagliliwat an pagkaongis nia dian. Imbes, sinisierto sa sato kan Biblia na an mga bagay na arog kan “putikon na dila,” “mga kamot na nagpapabolos nin inosenteng dugo,” asin “putikon na saksi na nagtataram nin mga kaputikan” makauuyam nin makuri para sa saiya.—Talinhaga 6:16-19.\n5 Pensara man an makosog na pagkritika ni Jehova sa daing hustisyang mga namomoon sa Israel. “Bako daw na sa saindo an pakaisi kan hustisya?” an ipinasabong nia sa saiyang propeta na ihapot sa sainda. Pakatapos na iladawan nin klaro an pag-abuso ninda sa kapangyarihan, ihinula ni Jehova an magigin resulta para sa marigsok na mga tawong ini: “Sinda mag-aarang nin tabang ki Jehova, alagad ta dai nia sinda sisimbagon. Asin tatagoon nia an saiyang lalauogon sa sainda sa panahon na iyan, huli ta naggiribo sinda nin maraot sa saindang mga gawe.” (Miqueas 3:1-4) Abaa kahabo ni Jehova sa inhustisya! Tara, sia mismo nakaeksperyensia kaiyan! Sa laog nin rinibong taon, daing hustisya na pigpaparaduhagi sia ni Satanas. (Talinhaga 27:11) Dugang pa, naapektaran si Jehova kan pinakateribleng akto nin inhustisya kan an Aki nia, na ‘dai nakaginibo nin kasalan,’ ginadan bilang kriminal. (1 Pedro 2:22; Isaias 53:9) Malinaw nanggad, si Jehova bakong buta ni indiperente sa kamugtakan kan mga nagdudusa nin inhustisya.\n6. Ano an puedeng magin reaksion niato kun napapaatubang sa inhustisya, asin taano?\n6 Pero, kun namamasdan niato an inhustisya—o kun kita mismo nagigin biktima nin bakong makatanosan na tratamiento—natural sana na kita magkaigwa nin makosogon na reaksion. Ginibo kita sa ladawan nin Dios, asin an inhustisya biyong kakontra kan gabos na irinerepresentar ni Jehova. (Genesis 1:27) Kun siring, taano ta itinotogot nin Dios an inhustisya?\nAn Isyu kan Soberaniya nin Dios\n7. Isaysay kun paano kinuestion an soberaniya ni Jehova.\n7 An simbag sa hapot na ini konektado sa isyu nin soberaniya. Arog kan naheling niato, an Kaglalang may deretso na mamahala sa daga asin sa gabos na nag-eerok dian. (Salmo 24:1; Kapahayagan 4:11) Minsan siring, sa kapinonan kan kasaysayan nin tawo, kinuestion an soberaniya ni Jehova. Paano ini nangyari? Pinagbotan ni Jehova an enot na tawo, si Adan, na dai magkakan sa sarong kahoy sa tatamnan na iyo niang Paraisong istaran. Asin kun makisuway sia? “Ika siertong magagadan,” sabi sa saiya nin Dios. (Genesis 2:17) An pagboot nin Dios mayo nin itinaong kasakitan para ki Adan o sa agom nia, si Eva. Minsan siring, nakombensir ni Satanas si Eva na an Dios sobra kamapamogol. Ano kun magkakan sia sa kahoy? Direktang sinabi ni Satanas ki Eva: “Dai nanggad kamo magagadan. Huli ta naaaraman nin Dios na sa mismong aldaw na kamo kumakan kaiyan mabubuklat an saindong mga mata asin kamo magigin arog nin Dios, na nakamimidbid kan marahay asin maraot.”—Genesis 3:1-5.\n8. (a) Ano an ipinasentido ni Satanas sa mga deklarasyon nia ki Eva? (b) Ano an kinuestion ni Satanas mapadapit sa soberaniya nin Dios?\n8 Sa deklarasyon na ini ipinasentido ni Satanas na bako sana na may itinago si Jehova na importanteng impormasyon ki Eva kundi na nagputik man Sia sa saiya. Nag-ingat si Satanas na dai pagkuestionon an pagigin totoo kan soberaniya nin Dios. Alagad kinuestion nia nanggad an pagigin lehitimo, maninigo, asin matanos kaiyan. Sa ibang pagtaram, agresibo niang sinabi na dai ginigibo ni Jehova an Saiyang soberaniya sa matanos na paagi asin sa pinakaikararahay kan Saiyang mga sakop.\n9. (a) Para ki Adan asin Eva, ano an resulta nin pakisuway, asin anong mahahalagang marhay na hapot an pinalataw kaini? (b) Taano ta dai na sana linaglag ni Jehova an mga rebelde?\n9 Pagkatapos, si Adan sagkod Eva nakisuway ki Jehova paagi sa pagkakan sa ipinangangalad na kahoy. Huli sa pakisuway ninda padudusahan sinda nin kagadanan, arog kan dineterminaran nin Dios. An kaputikan ni Satanas nagpalataw nin nagkapirang mahalagang marhay na hapot. Si Jehova daw talagang may deretso na mamahala sa katawohan, o maninigo daw na pamahalaan nin tawo an saiyang sadiri? Ginagamit daw ni Jehova an saiyang soberaniya sa pinakamarahay na paaging posible? Puede kutanang gamiton ni Jehova an saiyang makakamhan sa gabos na kapangyarihan sa paglaglag sa mga rebelde kaidto mismo. Alagad an mga isyung pinalataw dapit sa pamamahala nin Dios, bakong sa saiyang kapangyarihan. Kaya an pagpara ki Adan, Eva, asin Satanas dai man magpapatunay sa pagigin matanos kan pamamahala nin Dios. Imbes, tibaad orog pa iyan na magpalataw nin kuestion sa saiyang pamamahala. An solamenteng paagi na madeterminaran kun baga mapangganang mapamamahalaan nin tawo an saindang sadiri, na independiente sa Dios, paagihon an panahon.\n10. Ano an ihinahayag kan kasaysayan mapadapit sa pamamahala nin tawo?\n10 Ano an ihinayag kan pag-agi nin panahon? Sa bilog na panahon kan nag-aging mga milenyo, nag-eksperimento an mga tawo sa dakol na porma nin gobyerno, kaiba an autokrasya, demokrasya, sosyalismo, asin komunismo. An kabilogan na resulta kaiyan gabos sinusumaryo sa prangkang komento kan Biblia: “An tawo nagsakop sa tawo sa saiyang ikararaot.” (Eclesiastes 8:9) Tama sana, sinabi ni propeta Jeremias: “Aram kong marhay, O Jehova, na bakong kapot nin daganon na tawo an saiyang dalan. Bakong kapot nin tawong naglalakaw dawa an paggiya sa saiyang lakad.”—Jeremias 10:23.\n11. Taano ta itinogot ni Jehova na an rasa nin tawo mag-agi nin pagdusa?\n11 Poon sa kapinonan aram ni Jehova na an independensia, o pamamahala sa sadiri, nin katawohan magbubunga nin grabeng pagdusa. Kun siring, sia daw nagin daing hustisya sa pagtogot na mangyari an bagay na dai malilikayan? Dai nanggad! Bilang ilustrasyon: Ipamugtak niato na may aki kamong nagkakaipo nin operasyon tanganing maomayan an helang na nagsasapeligro kan buhay. Aram nindo na magdudusa an aki nindo sa operasyon, asin ini ikinamomondo nindong marhay. Kadungan kaiyan, aram nindo na huli sa operasyon magkakaigwa nin mas marahay na salud an aki nindo sa huri. Kaagid kaiyan, aram nin Dios—asin ihinula pa ngani—na an pagtogot nia sa pamamahala nin tawo may kaibang kolog asin pagdusa. (Genesis 3:16-19) Alagad aram man nia na magigin posible sana an nagdadanay asin makahulogan na pakaginhawa kun pababayaan nia an bilog na katawohan na makaeksperyensia kan maraot na bunga nin pagrebelde. Sa paaging ini an isyu mahuhusay nin permanente, sa bilog na panahon na daing sagkod.\nAn Isyu kan Integridad nin Tawo\n12. Arog kan iiniilustrar sa kaso ni Job, ano an akusasyon ni Satanas tumang sa mga tawo?\n12 May saro pang aspekto an bagay na ini. Sa pagkuestion sa pagigin lehitimo asin matanos kan pamamahala nin Dios, bako sana na binalobagi ni Satanas si Jehova mapadapit sa Saiyang soberaniya; binalobagi man nia an mga lingkod nin Dios may labot sa saindang integridad. Halimbawa, mangnoha an sinabi ni Satanas ki Jehova mapadapit sa matanos na tawong si Job: “Bako daw na ika mismo nagbugtak nin proteksion sa palibot nia asin sa palibot kan saiyang harong asin sa palibot kan gabos niang sadiri? Binendisyonan mo an gibo kan saiyang mga kamot, asin an saiya mismong kahayopan nakalakop sa daga. Alagad ngonyan tabi unata an saimong kamot asin dotdota an gabos niang sadiri asin helinga kun baga dai ka nia sumpaon sa saimo mismong lalauogon.”—Job 1:10, 11.\n13. Ano an ipinasentido ni Satanas sa mga akusasyon nia mapadapit ki Job, asin paano kalabot digdi an gabos na tawo?\n13 Sinabi ni Satanas na ginagamit ni Jehova an kapangyarihan Nia sa pagprotehir tanganing makua sa suhol an debosyon ni Job. Ipinasentido man kaini na pagsaginsagin sana an integridad ni Job, na sia nagsasamba sana sa Dios para sa makukua niang balos. Positibong sinabi ni Satanas na kun hahaleon ki Job an bendisyon nin Dios, pati an tawong iyan susumpaon an saiyang Kaglalang. Aram ni Satanas na si Job pambihira sa pagigin “daing katuyawan asin tanos, na natatakot sa Dios asin naglilikay sa maraot.” * Kaya kun mararaot ni Satanas an integridad ni Job, ano an iparirisa kaiyan manongod sa ibang tawo? Sa siring, talagang kinukuestion ni Satanas an kaimbodan kan gabos na gustong maglingkod sa Dios. Sa katunayan, sa pagpahiwas kan isyu, sinabi ni Satanas ki Jehova: “An gabos na sadiri nin tawo [bako sanang ni Job] itatao nia para sa saiyang kalag.”—Job 1:8; 2:4.\n14. Ano an ipinaheling nin kasaysayan mapadapit sa akusasyon ni Satanas tumang sa mga tawo?\n14 Ipinaheling nin kasaysayan na dakol, arog ni Job, an nagdanay na maimbod ki Jehova sa ibong nin pagbalo—sarongat sa paghihingako ni Satanas. Pinaogma ninda an puso ni Jehova paagi sa fiel na pamumuhay ninda, asin ini nagtao ki Jehova nin ikasisimbag sa hambogon na pagduhagi ni Satanas na an mga tawo maontok sa paglilingkod sa Dios kun sinda mag-agi nin kasakitan. (Hebreo 11:4-38) Iyo, an mga tama an kamugtakan nin puso nagsayumang tumalikod sa Dios. Dawa kun nariribong sa pinakamasakit na mga situwasyon, orog pa sindang nagsarig ki Jehova na tawan sinda kan kosog na makatagal.—2 Corinto 4:7-10.\n15. Anong hapot an puedeng lumataw may labot sa mga paghokom nin Dios kan nakaagi asin sa ngapit?\n15 Alagad an kalabot sa paggamit ni Jehova nin hustisya bako sanang an mga isyu nin soberaniya asin kan integridad nin tawo. Tinatawan kita kan Biblia nin rekord kan mga paghokom ni Jehova may koneksion sa mga indibiduwal asin sa entero pa nganing mga nasyon. Iyan may mga hula man manongod sa gigibohon niang mga paghokom sa ngapit. Taano ta makakapagkompiar kita na si Jehova nagin asin magigin matanos sa saiyang mga paghokom?\nKun Taano ta Nakalalabi an Hustisya nin Dios\nNungka na ‘paparaon ni Jehova an matanos kadamay kan maraot’\n16, 17. Anong mga halimbawa an nagpapaheling na an mga tawo limitado an punto de vista pag-abot sa tunay na hustisya?\n16 May labot ki Jehova, masasabi nanggad: “An gabos niang dalan hustisya.” (Deuteronomio 32:4) Mayo sa sato na makapagsasabi nin arog kaiyan manongod sa satong sadiri, ta parate nanggad na pinalilibog kan satong limitadong punto de vista an pakamansay niato sa kun ano an tama. Halimbawa, estudyare si Abraham. Nakimaherak sia ki Jehova may labot sa paglaglag sa Sodoma—sa ibong kan lakop na karatan duman. Hinapot nia si Jehova: “Ano talagang paparaon mo an matanos kadamay kan maraot?” (Genesis 18:23-33) Siempre, an simbag dai. Kaidto sanang an matanos na si Lot asin an mga aki niang babae makaabot na nin ligtas sa siudad nin Zoar na “nagpaoran si Jehova nin asupre asin kalayo” sa Sodoma. (Genesis 19:22-24) Sa kabaliktaran, si Jonas “nag-init sa kaanggotan” kan kaherakan nin Dios an mga taga Ninive. Huling ikinaanunsiar na ni Jonas an paglaglag sa sainda, kontento na kutana siang maheling an pagpoho sa sainda—sa ibong kan odok sa pusong pagsolsol ninda.—Jonas 3:10–4:1.\n17 Inasegurar giraray ni Jehova si Abraham na kaiba sa paggibo Nia nin hustisya bako sanang an paglaglag sa mga maraot kundi siring man an pagligtas sa mga matanos. Sa ibong na lado, kinaipuhan na manodan ni Jonas na si Jehova maheherakon. Kun magbakle an mga maraot, sia “andam na magpatawad.” (Salmo 86:5) Bakong arog nin mga tawong bakong kompiado, si Jehova dai nagtatao nin paghokom na bakong paborable tangani sanang iparisa an saiyang kapangyarihan, ni ipinangunguri man nia an pagkaludok sa takot na ibilang siang maluya. An paagi nia nin paghiro magpaheling nin pagkaherak basta may basehan para kaiyan.—Isaias 55:7; Ezequiel 18:23.\n18. Ipaheling gikan sa Biblia na si Jehova dai minahiro huli sana sa sentimiento.\n18 Minsan siring, si Jehova dai nabubuta nin sentimiento sana. Kan an saiyang banwaan magin sagom sa idolatriya, marigon na sinabi ni Jehova: “Hohokoman taka segun sa saimong mga gibo asin papaaboton ko sa saimo an gabos mong makauuyam nin makuring bagay. Asin an sakong mata dai maheherak sa saimo, ni magkakaigwa man ako nin pagkaludok, ta papaaboton ko sa saimo an sadiri mong mga gibo.” (Ezequiel 7:3, 4) Kaya kun an mga tawo matagas na sa dalan ninda, si Jehova naghohokom oyon dian. Alagad an paghokom nia basado sa marigon na ebidensia. Sa siring, kan makaabot sa talinga nia an makosog na “kurahaw nin reklamo” mapadapit sa Sodoma asin Gomorra, sinabi ni Jehova: “Desidido akong humilig tanganing maheling ko kun baga sinda minagawe man nanggad oyon sa kurahaw dapit dian na nakaabot sa sakuya.” (Genesis 18:20, 21) Kanigoan an pasalamat niato na si Jehova bakong arog nin dakol na tawo na basta sana nagkokonklusyon bago madangog an gabos na detalye! Tunay nanggad, si Jehova siring sa pagkaladawan sa saiya kan Biblia, “Dios nin pagigin fiel, na dian sa saiya mayo nin inhustisya.”—Deuteronomio 32:4.\nMagkompiar sa Hustisya ni Jehova\n19. Ano an magigibo niato kun may nakariribong kitang mga hapot manongod sa paggamit ni Jehova nin hustisya?\n19 Dai tinatratar kan Biblia an balang hapot mapadapit sa mga ginibo ni Jehova kan nakaagi; ni nagtatao man iyan nin balang detalye manongod sa kun paano maghohokom si Jehova may labot sa mga indibiduwal asin grupo sa ngapit. Kun nariribong kita huli sa mga salaysay o hula sa Biblia na mayo kan siring na detalye, ikapaheheling niato an kaparehong kaimbodan na arog kan ki propeta Miqueas, na nagsurat: “Mapaheling ako nin mapaghalat na aktitud sa Dios nin sakong kaligtasan.”—Miqueas 7:7.\n20, 21. Taano ta makakapagkompiar kita na pirmeng gigibohon ni Jehova an tama?\n20 Makakapagkompiar kita na sa balang situwasyon, gigibohon ni Jehova an tama. Dawa kun garo baga dai iniintindi nin tawo an mga inhustisya, nanunuga si Jehova: “Sako an pagbalos; ako an mabalos.” (Roma 12:19) Kun mapaheling kita nin mapaghalat na aktitud, aarogon niato an marigon na kombiksion na ipinahayag ni apostol Pablo: “Igwa daw nin inhustisya sa Dios? Nungka logod na mangyari iyan!”—Roma 9:14.\n21 Mientras tanto, nabubuhay kita sa “delikadong mga panahon na masakit pakibagayan.” (2 Timoteo 3:1) An inhustisya asin mga “pan-aapi” nagbunga nin dakol na maringis na mga pag-abuso. (Eclesiastes 4:1) Minsan siring, dai nagliwat si Jehova. Sagkod ngonyan ikinaoongis nia an inhustisya, asin hararom an pagmakolog nia sa mga biktima kaiyan. Kun magdadanay kitang maimbod ki Jehova asin sa saiyang soberaniya, tatawan nia kita kan kosog na makatagal sagkod sa itinalaan na panahon na itatanos nia an gabos na inhustisya sa irarom kan pamamahala nia sa Kahadean.—1 Pedro 5:6, 7.\n^ par. 13 Sinabi ni Jehova mapadapit ki Job: “Mayo nin siisay man na nakaaagid sa saiya sa daga.” (Job 1:8) Kun siring, posibleng marhay na si Job nabuhay pagkagadan ni Jose asin bago nagin nombradong namomoon kan Israel si Moises. Sa siring, kan panahon na idto masasabi na mayo nin may integridad na arog kan ki Job.\nDeuteronomio 10:17-19 Taano ta makakapagkompiar kita na si Jehova imparsial sa mga tratamiento nia?\nJob 34:1-12 Kun kamo napapaatubang sa inhustisya, paano mapakokosog kan mga tataramon ni Eliu an pagkompiar nindo sa katanosan nin Dios?\nSalmo 1:1-6 Taano ta nakapakokosog liwat sa boot na maaraman na maingat na tinuturotimbang ni Jehova an mga gibo kan mga matanos sagkod kan mga maraot?\nMalaquias 2:13-16 Ano an saboot ni Jehova manongod sa inhustisya na ginibo sa mga babae na idiniborsio kan saindang agom na mayo nin tamang basehan?\nMagtitiwala Ka daw sa Diyos?


Toryo - Wikipedia\nSarong sampol nin toryo\nAn toryo (Ingles: thorium) iyo sarong maluyang radyo-aktibong metaliko na elementong kimikal na may simbolong Th asin atomikong bilang na 90. An toryo iyo garu pirak asin nagigin itom kapag nailuwas sa ere, na minaporma nin thorium dioxide; ini iyo medyo malumoy, dae mababari kun pupukpokon kundi mapapatag sana, asin igwa nin halangkaw na punto nin pagkatunaw. An toryo iyo sarong elektropositibong aktinido na an kimika iyo pigdomina kan +4 oksidasyong istado; ini iyo reaktibo man asin nagkakalayo sa ere kun pinong nabanga.\nAn gabos na aram na isotopo kan toryo iyo dae pusog. An pinakapusog na isotopo iyo an 232Th, na igwang kabangang-buhay nin 14.05 bilyong taon, o harus an edad kan uniberso; nalalapa ini nin maluwayong maray sa paagi nin alpha na pagkalapa, na nagpopoon nin kadenang pagkalapa na ipinangaran sa seryeng toryo na nagtatapos sa pusog na 208Pb. Sa Kinaban, an toryo asin uranyo iyo an mga solamenteng signipikong radyoaktibong elemento na mahihiling nin natural sa dakulang kantidad bilang mga primordiyal na elemento. An toryo iyo tsantado na lagpas tolong beses an pagigin abundante kaysa sa uranyo sa ibabaw kan kadagaan nin Kinaban, asin iyo pangenot na pigpipino hali sa monazite na baybay bilang sarong gilid-na-produkto sa pagguno nin mga bihirang pankinabang metal.\nAn Wikimedia Commons igwa nin medya dapit sa Toryo.\nKinua sa "https://bcl.wikipedia.org/w/index.php?title=Toryo&oldid=220618"\nHuring binago an pahinang ini kaitong 28 Nobyembre 2021, alas 14:50.


HULI KAN DEVOLUTION KAN NAT’L AGENCY: Dakul na empleadosmahahalian trabajo\nAn gabos na mga ahencia kan gobierno nasyonal dapat pag-andaman na an devolution transition plan para sa 2022 alagad dakul na mga empleados an maiipit sa tahaw kan pandemya mantang ciertong iimplementar an retrenchment nin huli ta mayong mangyayaring ‘‘devolution of personnel’’.\nSi Provincial Director Melody Relucio kan Department Of Interior and Local Government (DILG) nagpahayag kaini sa tahaw kan gigibohon na transition plan kan mga lokal na gobierno asin kan ahencia nasyonal na apektado huli ta nakatalaan nang i-devolve an iba nindang punksyon sa LGUs.\nAlagad saiya pang sinabi si mga apektadong empleados puede maka-aprubetsar kan ‘‘early retirement’’ asin magbalyo sa ibang ahencia.\nAn ‘‘retrenchment’’ kan mga empleados mientras na ciertong mababawasan an operational budget kan ahencia nasyonal na an fondo ibababa na sa LGUs.\nAn pagbilog nin devolution transition team dapat igwang koordinasyon an LGUs asin national agency asin an pag-aadal kan punksyon base sa seksyon 17 kan Acta Republica 7160 o Local Government Code of 1991.\nAn devolution plan dapat isumiter sa Department of Budget and Management (DBM) na iyo an pamayo kan devolution committee.\nSi Presidente Rodrigo Duterte nagpaluwas nang Executive Order No. 138 sa implementasyon sa pagbalyo kan mga gagastuson na fondo sa mga proyekto sa infrastraktura, agricultura, social welfare, health care, livelihood asin iba pa.\nAn EO 138 kasunod man kan iimplementar na Mandanas-Garcia ruling sa 2022 dapat an paghihiras sa internal revenue allotment sa LGU kabale na an buwis nasyonal bako lang hale sa nakokolecta kan Bureau of Internal Revenue (BIR).\nAn IRA aapodon nang National Allotment Tax (NTA) mantang malangkaw na nin 37.89 por ciento an makukuang NTA kan gabos na LGUs, sabi pa kan DILG.\nKabale na sa listahan sa mga apektadong ahencia iyo an Department of Social Welfare, Department of Agriculture, National Irrigation Administration, Department of Public Works and Highways, Department of Environment and Natural Resources asin iba pang ahencia kan gobierno nasyonal. (DPAureus)


Naglibot giraray ako bako lang sa sarong subdivision kan ciudad kundi sa tolong barangay nin banwaan.\nSa mga banwaan palan mas matanog an radyo sa mga harong-harong pero bakong gabos may mga pag-ultanan, siring digdi sa ciudad na taraid-taid anas nagtatanog, maguin musika o bareta.\nOgmahon ako ta maski gabos kan mga estasyon kan radyo nagsasabi na number 1 sinda bako man palan gabos. Haros pigdadarangog FM stations.\nDuwa na lang baga an AM ngonyan sa Naga, sarong tara-tagalog saka sarong kakambal nin FM station. Saro lang an 24 hours sa maghapon asin magdamlag na FM broadcast puro pati music. Iyan an pig-aapod na Love Radio na puro love mayong hate. “Kailangan pa bang I-memorize yan?”. An sarong natatadang AM station an Bomboo Radyo na taro-tagalog saka sige an ribay-ribay nin mga announcers.\nIgwa nin Kabarangay sa radyo na juruven an DJs saka sige an hiritik-hitik, igwa pang de latang harak-katak. Igwa man Ka-Brigada na magayon an mga bareta lalo na sa nasyonal pero pansingit sana sa mga pigtitindang bulong asin food supplements.\nIgwang Be-cool Fm na kool na kool an musika pero halo an lenguaheng English saka Bikol.\nAn Energy-FM na magayon an musika, magayon pa an mga jokes, igwa nang Jo Osabal.\nMay Mother Touch na Fm radio na saderi kan simbahang Katoliko. Matitibay an mga announcers, may padi, may madre, may layko. Magagayon an togtog pakapangudto ta nakakapaturog.\nAn Home Radio, home in the office, home in your car, home in your bedroom pero nakabase sa laog kan Eternal Garden. 80% musika saka 20 % an talkshow pati an nationwide na Karambola.\nAn Kaibigan mo Radyo kay INK saros a mga nagengenot ngonyan pag-abot sa mga bareta asin public affairs dakul na pati an komersyal asin blocktime programs. May AM na may FM pa.\nAn Ok-FM may radyo, may TV, may livestreaming sa FB. Balansyado kono sa public issues pero bakong sa bulong, bako sa tindang pang-grocery, lalong bako sa kape.\nBossing FM, political station pero may magayon na musika asin may matitibay na DJs.\nRadyo Natin na nagbro-broadcast kan mga programa sa DZRH sa Manila, ni Deo Macalma, Angelo Palmones asin “Dos por Dos” ni Tonying Taberna asin Jerry Baja.\nDWNX, kasama mo AM/FM, na kompuesto nin mga radyo man na matindi sa mga bareta asin diskusyon sa politika, panu-pano nin komersyal poon aga sagkod bangui.\nDWLV AM pero dati FM kapot kan mga veteranong broadcasters kabali na tong depuntong LRV. Magagayon an music kun weekends.\nIdtong dating OS ni Sonia Leaṅio asin itong dating Kakampi Mo anas nang off the air sabi kan NTC.\nKadakul pang ibang pasingit-singit na dai ko nadadangog paglakaw ko sa tinampo. Pero maogma ta haros gabos estasyon nin radyo pigdadarangog man palan kan mga tao.\nGabos number 1 sa kanya-kanyang estasyon kan kada estasyon asin kada announcer.\nAn pig-iiwalan kan mga radio networks asin stations maski digdi sa probinsiya iyo an pig-aapod na rating game asin audience share. Pag-abot sa income asin hanapbuhay mas dakul an komersyal o advertisements asin blocktime shows dakul an engreso. Lalo na idtong an mga advertisements na nasyonal o haling Manila na bayad kan mga darakulang kompaniya asin darakulang produkto.\nIyan an pagbuhay kan media, engreso hali sa negosyo asin politiko.\nNgonyan na tiempo politika dakul an advertisements hali sa mga politiko lokal asin nasyonal, dakul an ratak, dakul an pitik, dakul an pamalo-malo.\nAn hapot: ano an pipilion mo-- musika o politika o simpleng bareta sana?


Minatubod Ako Sa Diklom: ANATOMIYA KAN AKADEMYA\nSa paglaog kan bulan nin Hunyo, okasyon naman ini nin garastusan para sa mga may paeskwela pa. Para sa kadaklan na magurang an pagpapaklase sa aki bako sana nin huli ta katungdan ninda ini o diretso kan mga aki, kundi saro man na klase nin pagtipon siring sa pagsuksok nin piso sa alkansiya. May mga magurang na an paghiling sa pagpapa-adal sarong investment man ninda tanganing an saindang mga aki magka-igwa nin marahay na kaaabtan sa ngapit na panahon. Alagad, bako naman ining nangyayari sa gabos na kaso, enot bako nang kaseguraduhan na an halangkaw na tinapusan magkakaigwa nin marahay na trabaho. Sa paghanap nin trabaho bako sana kun anong atado mo asin kun anong mga bangot an inilaag mo sa bio-data kundi yaon man an koneksyon asin mga sa irarom na lamesang negosasyon na uso sa gabos na institusyon pribado man o publiko. Magayon na sa pagpoon kan ralaugan, siyasaton ta an pirang makulog na sitwasyon na kinakamugtakan bako sana kan mga paratukdo ta kundi man kan satuyang mga kaakian. Kun hihilingon an budget kan gobyerno ta, hababa parati an itinatagama para sa edukasyon. Kun igwa man pating sistema sa departmento, dai man ini ipinangidam na dai naulaktan nin kasalan, nin huli ta an burukrasya kaipuhan pa man na sunudon. Enot digdi an hababang suweldo kan mga paratukdo na tanganing masugpunan man an saindang hinangos asin kan pamilya, naghahanap nin iba pang sidelines. Bako nang bago sato na makahiling mga maestra na nagtitinda nin kun-ano-ano. Kaya kun minsan magka-iwal parati an in-charge sa canteen saka an adviser na igwa man sari-sari store sa laog kan eskwelahan. Dakul man sa satuyang mga paratukdo an masasabing dai man talaga pighihiling an pagtukdo bilang sarong bokasyon kundi propesyon, trabaho na siring sa ordinaryong trabador. Sa sakuya, an pagtukdo sarong arte na kaipuhan man na manudan. Alagad ikinahon na ini sa mga requirements kan akademya sa ngaran na methods, MA units, Doctorate asin iba pang pansing mga pangkabing-kabing. Igwang mga unibersidad sa satuya na siring sa sari-sari store, komprada man kaining mga post-graduate studies na kun saen an thesis asin an degree pigtatao nin tolo piso. Asin an sistemang ini ginagamit tanganing maglangkaw an sweldo, magtaas sa pwesto na garo baga ini na an sukulan kan karahayan sa pagtukdo. Kultura ini kan akademya na dai ta kayang dulagan sa ngonyan. Kun riripasohon an mga theses na ini, kadaklan digdi uru-utro naman sana asin kun ano-ano sanang viability test na ginibo. Dai ko sinasabing mayong kapagalan sa paghimo kan mga gibong ini, dai ko sinasabing dai nagtrabaho si mga kagsurat kaini. Alagad, hilingon ta man an natapusan asin mangangalas an tawong nasa marahay na pag-isip kun pano itinugot kan satuyang mga tituladong deans an mga bagay na ini. Sinasabing an buta dai man makakagiya sa buta. An mga ini nagtutukdo sa satuyang mga kaakian ngonyan na apwera sa pagsurat, pagbilang asin pagbasa, nabubuhay man sa panahon nin kadakul na impluwensya arog kan telebisyon, cellphones asin internet. Kinakaipuhan sa mga paratukdo na dai lamang maging sarong pahinang enot sa mga estudyante o darahon sa takot kan marka asin pagpitpit kundi orog na makalaog an mga estudyante sa mas totoo, mas magayon, mas bilog na paghiling sa kinaban. Kun hihilingon, dakul pa kitang dapat na gibohon. Kaipuhan nin mga tawong maglukso sa tubig na ini, maiba sa odok na pagsiyasat asin pag-adal asin dai madadara kan mga posisyon, halangkaw na sweldo asin titulo na garo baga si mga diploma tang isinasabit sa satuyang mga lanob. Kun saro ining kultura (an pagsabit kan diploma sa lanob) dai ko sinasabing sala ini. An sakuya sana, magkaigwa kita nin bago, alternatibong paghiling sa klase kan edukasyon na satuyang itinatao sa satuyang mga aki. An anatomiya kan akademya ta sarong makangirhat na reyalidad na dai dapat togotan na mag-abot an panahon na bako nang anatomiya an gigibohon ta kundi saro nang utopsiya.\nPosted by Kristian Cordero at 4:17 PM\nLabels: bicol mail column, Photography


Felipe Agoncillo - Wikipedia\nSi Felipe Agoncillo\nAn lumang harong kan pamilya Agoncillo sa Taal, Batangas\nSi Felipe Agoncillo (Mayo 26, 1859 - Septyembre 29, 1941) sarong Filipinong abogado na iyo an isinubol sa Paris ngane mag'ayon sa negosasyon duman sa pag'oltan kan Estados Unidos asin Espanya manongod kan kakamugtakan kan Filipinas pakatapos kan gera kan nasabing duwang nasyon. An negosasyon nagresulta sa Tratado de Paris kun saen ipinaglito an Filipinas sa Estados Unidos sa halagang 20 milyon na mehikanong dolyar. Siya an masasabing pinakaenot na Filipinong diplomatiko dawa totoo an saiyang representasyon dai nagbunga susog sa minamawot kan rebolusyon filipino na makamit an katalingkasan.\nSiya an nagin tagaholit ni Emilio Aguinaldo asin Hen.Antonio Luna asin siya man an nagkapot asin aktibong nag'ayon sa mga urulay kan binilog na Hongkong Junta kan si mga Filipinong exile sa pagplano kun ano an mga masunod na lakdang kaini.\nSiya may pambihirang rekord ta pagkua niyang Bar Exam kan 1905, 100 porsyento an nakuang grado asin sagkod niyang mayo pang nakaarog kan rekord na ini. Kan 1907, naelehir siyang representante kan Batangas sa Asamblea Filipina. Siya man nanombrahan na Sekretaryo kan Interior (1923) sa administrasyon ni Gobernador Heneral Leonard Wood.\nhttp://findingfelipe.wordpress.com/2013/03/08/who-is-felipe-agoncillo/ Kinua 29-01-14\nhttp://www.findagrave.com/cgi-bin/fg.cgi?page=gr&GRid=111706520 Kinua 29-01-14\nKinua sa "https://bcl.wikipedia.org/w/index.php?title=Felipe_Agoncillo&oldid=162826"\nMga Filipinong diplomatiko\nMga namundag sa Batangas\nMga nagtapos sa Ateneo de Manila\nMga nagtapos sa Unibersidad nin Santo Tomas\nHuring binago an pahinang ini kaitong 29 Enero 2017, alas 20:54.


P7.5M shabu nakumfiscar sa Cam Sur\nMaabot sa otso milyones peso an nakumfiscar kan Philippine Drug Enforcement Agency (PDEA) Bicol PNP, asin Naga City Police office na ilegal na droga sa magkasuhay na drug operations sa Ciudad nin Naga asin Camarines Sur kan nakaaging Juevez asin Viernes, Mayo 23 asin 24.\nSa operasyon kan PDEA, Naga City Police Office (NCPO) asin kan Bikol PNP mga alas 10:30 nin aga, Mayo 23 sa barangay Tabuco, Ciudad nin Naga saindang natalikop an magtugang na Edgar Majencar Jr. y Batungbakal na midmid sa alias na Bogs, 26 años, soltero na nagtatrabajo sa call center asin Sean Edward Majencar y Batungbakal, 25 años, soltero asin mayong trabajo.\nSi P/Sgt. Tobias Bongon, opisyal na parataram kan NCPO nagsabi nakumfiscar kan mga operatiba sa duwang suspechado an shabu namay market value nin P4,080,000.00 sa ginibong buy-bust operation na pinangenotan kan PDEA asin PNP.\nSa imbestigasyon kan PNP asin PDEA an ilegal na droga pig-aangkat pa hale sa National Capital Region (NCR) alagad dai naman pigdetalye kun sain na particular na lugar mientras na igwa pang ginigibong follow-up operations.\nSinabi pa an ama kan magtugang, enot naman nadakop kan mga awtoridad huli sa caso sa droga.\nSunod-sunod an acomplisimiento kan NCPO sa campanya sa ilegal na droga asin dai palang nahahaloy nakarecibe sinda nin komendasyon hali sa City Hall.\nSunod na aldaw sa ginibong buy-bust operation sa Barangay Tara, Sipocot, Camarines Sur nakakumfiscar an mga awtoridad nin duwang plastic bags na may gabat nin 500 gramos nin shabu asin ini nagcacantiddad nin P3.4 milyon.\nAn nadakop na suspechado pigmidbid na si Ferdinand Luzarada y Galang, dati nang nasa listahan na envuelto sa operasyon sa ilegal na droga sa Sipocot asin pigsusuplay pa sa Ciudad nin Naga, Camarines Sur asin Camarines Norte.\nSi Luzarada, dati nang nalaom sa preso nin sarong taon asin anom na bulan sa Provincial Jail sa Camarines Norte huli sa sa caso sa ilegal na droga.\nPadagos pa an ginigibong imbestigasyon kan PDEA ki Luzarada sa posibleng iba pang kasabuat kaini sa droga sa Naga asin kabale pa sa pigbabagsakan iyo an Rinconada area.\nAn mga nagkadarakop anas nang nag-aatubang nin caso sa pagbalga sa Acta Republica 9165 o mas midbid sa Comprehensive Dangerous Drugs Act of 2002.\nLIWAT NAKAKUMFISCAR P400 MIL NA SHABU\nSa liwat na drug operations kan NCPO, PDEA asin Bicol PNP nakakumfiscar naman nin maabot sa cantidad P400 mil na shabu sa ginibong search warrant mga alas 10:00 nin aga kan Martes, Mayo 28 sa duwang suspechado na sinda Cristine Avila Samonte asin Austria Hilario sa San Alfonso Subdivision, Pacol, Ciudad nin Naga.\nSa suway na operasyon mga alas 3:00 nin hapon sa sarong hotel sa M.T. Villanueva Avenue nadakop sinda Danica Francisca, 39, asin Joselito Morano, 31. Nakumfiscar sa sainda an sampulong plastic shace nin shabu na tolos man sinangatan sinda nin mga caso sa pagbalga kan RA 9165.


DAWA CANCELADO AN MGA ACTIVIDAD: NCPO preparado sa pagdagsa kan mga deboto sa Peñafrancia fiesta\nAn Naga City Police Office (NCPO) nag-aandam kan saindang security plan sa posibleng pagdagsa kan mga may panata asin debotos ni Nuestra Señora de Peñafrancia dawa na cancelado an gabos na mga actividades ni Ina kan Archidiocesis nin Caceres maging kan City Hall sa panahon kan Peñafrancia fiesta.\nIni an mga pahayag ni City Director Col. Marlon Catan kan NCPO mantang kun dagos an mga actividades sa maabot na Viernes, Septiembre 11 iyo an traslacion procession asin sa Sabado, Septiembre 19 iyo an fluvial procession ki Ina.\nSinabi ni Catan sa paagi nin text messages sa Bicol Mail na ma-deploy sinda nin kapupulisan kun igwang mga mapumirit asin madagsang ginatos na debotos na masungko sa mga lugar na pigsusungko ni Ina sa Peñafrancia Shrine asin Naga Metropolitan Cathedral maging sa kapiestahan kan Ina kan Bicolandia sa Septiembre 20 sa Basilica Minore.\nNadagdagan na an fuersa kan NCPO kan magpadara nin dugang na 78 bagong miembros kan Philippine National Police (PNP) an Camp Simeon Ola asin makakadagdag sa pagwarak nin kapupulisan sa mga simbahan kun ini kinakaipuhan.\nKan Septiembre 2 iyo na an pagpuon kan siyam na aldaw na nobenaryo ki Divino Rostro asin sa Septiembre 11 iyo man an pagpuon kan Nobenaryo ki Ina na gigibohon sa Naga Cathedral asin masabay man digdi an mga parokya kan Caceres sa Camarines Sur.\nAn simbahan asin an lokal na gobierno kan Ciudad nin Naga igwa nang kasundoan na saindang cancelado na an gabos na mga actividades sa Peñafrancia fiesta epekto kan pandemya na sagcod sa ngonian padagos na naglalangkaw an caso kan coronavirus disease.\nKabali sa cancelado sa lado kan simbahan iyo an traslacion asin fluvial procession asin ibang actividades maging sa City Hall an regional street military asin civic parade, trade fair exhibit, Miss Bicolandia Beauty Contest asin dakul pang iba.\nSi Alcalde Nelson Legacion nangapudan man sa mga pilgrims asin debotos ni Ina na dai na muna magpasiring sa ciudad mantang cancelado na an gabos na actividades huli kan pandemya.\nIgwa man nin mga nobenaryo sa lambang parokya na dai na kaipuhan magpasiring sa mga simbahan sa Ciudad nin Naga mantang limitado an tawo huli kan social distancing.\nAn NCPO pina-alerto pa kan jefe ejecutivo nganing pirming andam ano man na oras na magdagsa an ginatos na debotos hali sa manlaen-laen na mga banwaan. (DPAureus)


Wq/bcl/Catherynne M. Valente - Wikimedia Incubator\nWq/bcl/Catherynne M. Valente\n< Wq | bclWq > bcl > Catherynne M. Valente\nAn buhay magayon asin daing kamanungdanan. Ini, sa katotoohan, hinihiling na gayo na sarong unibersal na pamamahala na dai mababa sa Ikaduwang Ley kan Thermodynamics, Dai mabilang na Prinsipyo, asin No Post kun Domingo.\nAlagad sa katapustapusi, an gabos na guerra mas o menos. Kun kamo magkalot sa mga suon nin mais asin mga peanut asin pagokok, naglalaad na kagadanan, makukua nindo an premyo sa irarom asin an premyo sarong hapot asin an hapot iyo ini: Arin sa sato an mga tawo asin siisay sa sato an karne?\nDai ko aram kun taano ta ma - Internet ka pa ngani. An opisyal na xeno-intelligence na responsable sa pag-ogid kan saimong digital na komunikasyon kaipohan an imsive egency therapy pakalihis nin sarong oras na pagkabalad. An sarong heling sa bagay na iyan iyo an pinakamakosog na argumento na posible tumang sa pagigin isinugo nin katawohan. Dai ko iyan dadarahon sa atension, kun ako iyo man.\nAn nagmamahika kun alas dos nin aga masiram asin barato saka peligroso sa saindong salud sa hapon.\nNapapaatubang ka digdi asin yaon siya digdi matapos kang magitingan asin dai niya ngani ika mariparo.\nSinabi niya sana kun ano an boot niyang sabihon, na iyo, kan hunaon mo ini, sarong minor de edad na pinakamakapangyarihan na nasyon, nin huli ta kadikiton na tawo an naggibo.\nMinsan ngani an arin man na species sa arin man na dubworld puwedeng magmukna nin pagkasugohan (an dukhang mga babaye), mayo man lamang nin gobyerno.\nAn uniberso dakulaon asin komplikadong marhay na patunay na igwa man nin saro na mamon asin nagkakakan kaiyan. Mayo iyan nin naheheling na dahelan na mayo kan gabos na iyan.\nAn gabos na yaon sa uniberso may rhythm. Gabos na pulbos sa sarong patanog na pigtogdas kan Big Bang Bangga. An gabos nakamamate kan luway - luway na paglalang poon sa bitoon sagkod sa sekso sagkod sa awit.\nKamo daw maboot na marhay, sa saindong sadit na planeta, bakong tanganing pintoan an kumpas na iyan? Dai dapat na ronoton an mga parakanta nin mga awit asin parasaysay nin mga estorya asin nagsusulot nin silk? Huli ta mga higanteng naggigibo kaini. Siisay an nakaparong kan arte. Kun siisay an minasolo nin mga libro. Siisay an nagbabawal sa musika. Siisay an nagkurahaw sa siisay man na may talinga na sayumahan an rangkang iyan. Siisay an dai nakakaheling nin igo sa luwas ninda tanganing awiton an saindang katotoohan sa kalangitan. Igwa daw kamo nin igong karahayan sa saindong kinaban tanganing patugtogon an musika? Igwa daw kamo nin kalag?\nAn pirmeng pagsabi nin pagkamoot nin gabos iyo an elemento na nagbobogkos sa uniberso, alagad iyan sarong pasan nin mga kuta; katangian kaini.\nAn kadaklan na tawo pinakamaogma kun sa paghona ninda madali na nindang makua an gusto ninda. Bago asin pakalihis kaiyan, sinda gabos mga higante.\nA, makahandal nanggad iyan kan primero. Alagad an pakikibagay sa nagkapirang pagbabago sa saindong kamugtakan pasil kun mayo kamo nin ano man na labot. Kun para sa saiya, permi siang nakikipag - olay. Paagi sa sarong milagro, nagibo pa sana kan gabos an kakayahan na maghinanyog nin tama. Labing kabangang oras sana sia sa nobela. Mayo nin naghinanyog sa saiya o naghagad sa saiya nin gubing o mapagpasalamat na nag - atender sa saiyang mga pangangaipo kisa kasuarin man. Sinda sibot - sibot sa paggibo nin darakulang kabalang sa saindang darakulang problema sa kabalang.\nAn pagmate ko garo ako sana an nakasabot na an solamenteng lanob na puede ming itogdok tumang sa Anong Pag - adal iyo an kilyab asin an pagsirang asin an sigkig patin an pakaaram na gripo na nungkang minaontok sa pakaaram. An pasale. Huli ta an kabaliktaran kan fascismo bakong anarkiya, an teatro kaini. Kun an kinaban naglalaad, maduman ka sa teatro, minaliwanag ka, asin kun dumatong na an maraot na mga tawo, an gabos na natada pa ipag - awit iyan.\nRetrieved from "https://incubator.wikimedia.org/w/index.php?title=Wq/bcl/Catherynne_M._Valente&oldid=5387999"\nThis page was last edited on 8 April 2022, at 10:20.